text:
Sverri Egholm
02.12.2017 - 17:56
Landssjúkrahúsið steðgar samstarvinum við íslenfska læknan Kristján Skúla Ásgeirsson. Tað váttaði Johan Jansson, læknastjóri, fyri Kringvarpinum í vikuni.
Kristján Skúli Ásgeirsson er bróstskurðlækni og hevur viðgjørt nógvar kvinnur í Føroyum fyri bróstkrabba.
Men nú mótmæla føroyskar kvinnur, sum allar hava havt krabbamein, og eru farnar at savna undirskriftir.
- Vit vilja við hesum staðiliga heita á leiðsluna á Landssjúkrahúsinum og á landsstýriskvinnuna í heilsumálum um ikki at slíta samstarvið við bróstaskurðlæknan Kristján Skúli Ásgeirsson, sum í 8 ár hevur tikið sær so fyrimyndarliga væl av føroyskum bróstkrabbasjúklingum.
Í skrivandi stund hava 41 fólk skriva undir.
Til ber at fylgja við her


c: text/html

text:
Hin Mest Heilaga Talvan
* Ofta nevnd Talvan til tey kristnu
eftir Bahá'u'lláh
Kári Sverisson týddi
Hetta er hin Mest Heilaga Talvan send niður úr halga kongsríkinum til tann, ið snúði andlit sítt mótvegis Tí, ið er lutur fyri tilbiðjan heimsins, Hann, ið er komin av himni ævinleikans, klæddur í stórfingnari tign.
Hetta er eitt bræv frá nærveru Okkara til hann, sum tað miseydnaðist nevnirinnar sløri at halda burturi frá Guði, Skapara himins og jarðar, til tess at eygu hansara mega livna upp í døgum Harra hansara, Hjálpini í Váða, Hin av Egnum ávum komin.
Sigið Mær, o fylgisneytar Sonarins!(Jesus) Hava tit útistongt tykkum frá Mær vegna Navn Mítt? Hví grunda tit ikki í hjørtum tykkara? Dag og nátt hava tit ákallað Harra tykkara, hin Alvalda, men tá Hann í miklu dýrd Síni kom oman úr himni ævinleikans vendu tit tykkum frá Honum og lógu eftir, samankropin í dølskni.
Hugsið um tey, sum kveistraðu burtur Andan(Jesus), tá ið Hann kom til teirra við sjónligum veldi. Talríkir teir farisear, sum avbyrgdu seg í samkomuhúsum í Hansara Navni, syrgjandi skilnaðin frá Honum, og kortini; tá ið øll portur endursameiningarinnar brustu upp og hin guddómligi Ljómin glógvaði skærur úr Degningi Vakurleikans, tá trúðu teir ikki á Guð, hin Upphevjaða, hin Máttuga. Ikki vóru teir førir at náa Hansara nærveru, tó at koma Hansara var fyrijáttað teimum í Bók Jesaja eins væl og í Bókunum hjá Profetunum og Sendiboðunum.
Ongin teirra snúði andlit sítt móti hesum Degningi av guddómligum gávumildi, uttan slíkir við als ongum valdi millum menn. Og kortini, í dag, hvør maður útbúgvin við styrki og umgyrdur við valdi rósar sær sjálvum í Hansara Navni. Harafturat, hav tú í huga hann, ið dømdi Jesus til deyða. Í hansara tíð var hann í egna landi sínum tann mest lærdi, meðan hin, sum bert var ein fiskimaður, trúði á Hann. Gev gætur og ver av teimum, ið eygbera ávaringina.
Umhugsa á sama hátt hvussu mangir munkarnir í hesum tíðum eru, sum hava avbyrgt seg í teirra kirkjum, ákallandi Andan, men tá ið Hann vísti Seg gjøgnum Sannleikans Veldi, tá komu teir ikki nærri Honum og eru taldir millum tey, ið eru vilst langt av leið. Sæl eru tey, ið hava slept teimum og vent andlit síni mótvegis Honum, sum er hugur og ynski hjá øllum, ið er á himlum og øllum, ið er á jørðini.
Teir lesa Evangeliið og nokta kortini at viðurkenna Altignarliga Harran, hóast Hann er komin orsakað av megini í Hansara upphevjaða, Hansara máttuga og miskunnsama ræði. Vit eru av sonnum komnir fyri tykkara sakir og hava borið heimsins ólukkur fyri tykkara frelsu. Flýggja tit burtur frá tí Eina, ið offraði Sítt lív til tess at skunda undir tykkum? Óttist Guð, o fylgisneytar Andans, og gangið ikki í fótasporunum hjá einum og hvørjum vilstum prestlærdum. Halda tit, at Hann røktar Síni egnu áhugamál og fyrimunir, tá ið Hann altíð hevur verið hóttur við svørðum hjá fíggindunum; ella at Hann søkir heimsins fá fongd, aftaná at Hann er blivin fongslaður í teimum mest døpru býum? Verið ærlig í døming tykkara og fylgið ikki í fótasporum teirra órættvísu.
Latið dyrnar í hjørtum tykkara upp. Hann, ið er Andin, stendur so sanniliga frammanfyri tær. Hví halda tit tykkum burturi frá Honum, ið ætlar at nærka tykkum at einum glæsiligum bletti? Sig: Sanniliga hava Vit opnað tykkum grindina til Kongsríkið. Fara tit at steingja hurðarnar í húsum tykkara í andlitið á Mær? Víst er hetta onki minni enn eitt herviligt mistak. Hann er av sonnum komin niður av himni aftur, sum Hann eisini kom niður fyrru ferðina. Verið varin, so at tit ikki berjast ímóti tí, sum Hann fráboðar, eins og fólkini undan tykkum bardust ímóti Hansara Orðum. Soleiðis lærir hin Sanni tykkum, og gævi tit skiltu.
Áin Jordan verður sambundin við hitt Størsta Havið, og Sonurin í heilaga dalinum rópar: `Her eri Eg, her eri Eg, o Harri, Mín Guð!', meðan Sinai ringjur seg um Húsið og Brennandi Runnurin rópar hart: `Hann, sum er hin Ynskti, er komin í gøvgaðu hátign Síni'. Sig, Sí! Faðirin er komin, og tað sum varð lovað tykkum í Kongsríkinum er fullgjørt! Hetta er Orðið, sum Sonurin duldi, tá ið Hann segði við tey kring Seg: `Tit fáa ikki borið tað nú'. Og tá ið ásetta tíðin var fullborin og tímin komin, tá ljómaði Orðið fram undan havsbrúgv Vilja Guðs. Ansið eftir, o fylgisneytar Sonarins, at tit ei tveita tað frá tykkum. Haldið fast um tað. Tað er betri fyri tykkum enn alt, tit eiga. Sanniliga er Hann nærri teimum, ið gera væl. Tímin, sum vit krógvaðu fyri vitanini hjá fólkasløgum jarðarinnar og hjá yndiseinglunum er komin. Sanniliga hevur Hann vitnað um Meg, og Eg vitni um Hann. Sanniliga, ikki hevur hann havt annan í hyggju enn Meg. Hetta ásanni hvør rættsinnað og fatandi sál.
Hóast plágaðir við óteljandi vanlukkum, so savna Vit fólkið saman um Guð, Harra Navnanna. Kýtið tykkum at vinna upp tað, sum er lovað tykkum í Bókum Guðs, og gangið ikki vegir teirra fákunnugu. Kroppur Mín hevur tolað fongsling, so at tit kunnu verða loyst úr fjøtrum sjálvisins. Vendið tí andlit tykkara móti ásjón Hansara og fylgið ikki í fótasporunum hjá hvørjum fíggindaligum kúgara. Sanniliga, Hann hevur latið Sær lyndað, at blivið illani eyðmýktur til tess at tit kunnu koma at dýrd, og kortini stuttleika tit tykkum enn í líkasælurinnar dali. Hann, av sonnum, livir í teimum troystarleysastu mannabúgvum fyri tykkara skuld, meðan tit dvøljast í slottum.
Lýddu tit ikki á Rødd Róparans, meðan Hann rópti hart í oyðumørk Bayáns og har bar tykkum gleðiboðini um komu Harra tykkara, hin Almiskunnsama? Sí! Hann er komin í skýldarskugga Vitnisburðarins, klæddur í avgerandi prógvum og teknum, og tey sum veruliga trúgva á Hann síggja nærveru Hansara sum kroppsliggeranina av Kongsríki Guðs. Vælsignaður er tann maður, sum vendir sær til Hann, og vei slíkum, ið avnokta ella ivast í Honum.
Kunnger tú prestunum: Sí! Hann, sum er Valdsharrin, er komin. Stígið út frá aftan slørinum í navni Harra tykkara, Hann, sum fær allar menn at fella til kníggja.
Kunngerið síðani allari mannaættini gleðiboðini úr hesi máttugu, hesi dýrdarríku Opinbering. Sanniliga er Andi Sannleikans komin at vegleiða tykkum at øllum sannleika. Ikki talar Hann so fermur av ávum Hansara egna sjálvi, men sum Hann er boðin av Honum, ið er tann Alvitandi, tann Alvísi.
Hygg, hetta er hin Eini, ið hevur hálovað Soninum og upphevjað Søk Hansara. O fólkasløg jarðarinnar, tveitið burtur tað, tit eiga, og takið eitt fast tak um tað, ið er tykkum boðið av hinum Almáttuga, Honum, ið er Berarin av Áliti Guðs. Reinsið tykkum oyruni og vendið hjørtum tykkara at Honum til tess at lýða á hitt mest undurfulla kallið, sum hevjað er av Sinai, bústaði Harra tykkara, hinum Dýrdarríkasta. Hetta fer sanniliga at draga tykkum nærri staðnum harí tit fara at skilja dýrdina í ljósinum frá Hansara ásjón, sum skínur yvir hesi ljómandi Havsbrúgv.
O prestafjøld! Latið klokkurnar vera og komið so fram úr kirkjum tykkara. Tað liggur á tykkum at kunngera tjóðunum tað Størsta Navnið. So tit vilja helst tiga, meðan hvør steinur og hvørt træ rópar: `Harrin er komin í miklu dýrd Síni!' Væl statt er tað hjá honum, sum skundar sær til Hansara. Sanniliga, hann er taldur millum tey hvørs nøvn fyri alla tíð eru uppteknaði og fara at verða nevnd av Fjøldini í tí Høga. Soleiðis er tað avgjørt av Andanum í hesi undursomu Talvu. Sanniliga er hann, ið kallar menn saman í Mínum navni, av Mær, og hann skal sýna fram tað, ið er omanfyri styrki hjá øllum, sum er á jørð. Fylgið tit Vegnum hjá Harranum og gangið ikki í fótasporunum hjá teimum, sum eru sokkin í líkasæluna. Væl statt er tað hinum svøvntunga, sum vaktur er av Loti Guðs og rísur upp frá teimum deyðu, við fetum bidnum móti Vegi Guðs. Sanniliga, slíkur er, í ásjón Guðs, hinum Sanna, mettur sum ein gimsteinur millum menn og roknaður uppí tey eydnusælu.
Sig: Í eystri er Ljósið í Opinbering Hansara sprottið; í vestri eru tekin um ræði Hansara komin fram. Grundið um hetta í hjørtum tykkara, o menniskju, og verið ikki av teimum, sum viltust so ræðuliga, tá ið Áminnari Mín (Báb) kom til teirra eftir boðum hins Almáttuga, hins Alprísaða. Latið Lot Guðs vekja tykkum. So sanniliga hevur tað rikið um heimin. Væl statt er tað hjá honum, sum verður varur við angan harav og taldur millum tey tryggu.
O fjøld av biskuppum! Á himli kunnleika Mínum eru tit stjørnurnar. Náði Mín ynskir ikki, at tit skulu fella til jarðar. Rættvísi Mín fráboðar tó: `Hetta er tað, Sonurin hevur fyriskipað'. Og hvat so enn stavar frá Hansara ólastiliga, Hansara sanntalandi, álítandi munni, kann ongantíð broytast. Sanniliga kima klokkurnar Navn Mítt og gráta um Meg, men andi Mín frøist við eyðsæddari gleði. Kroppinum hjá hinum Elskaða leingist eftir krossinum og høvd Hansara er algoyst eftir spjótinum, í leið hins Almiskunnsama. Valdið hjá kúgaranum kann aldri ræða Hann frá uppgávu Hansara. Vit hava boðsent øllum skaptum verum at náa nærveru Guðs tíns, Kong alra navna. Vælsignaður er tann maður, sum snúði andlit sítt at Guði, Harri yvir Dómadegi. O fjøld av munkum! Um tit velja at fylgja Mær, so skal Eg gera tykkum til arvtakarar av Kongsríki Mínum; og um tit synda ímóti Mær, tá skal Eg, í tolmóð Míni, finna Meg í hesum, og Eg eri, av sonnum, hin altíð Fyrigevandi, hin Almiskunnsami.
O Sýriuland! Hvar bleiv rættvísi tín av? Sanniliga er tær veitt aðalstign av fótafetum Harra tíns. Hevur tú skilt angan av himinskari endursameining, ella skalt tú roknast millum tey líkasælu?
Betlehem er á fótum við Loti Guðs. Vit hoyra rødd hennara siga: `O mest gávumildi Guð! Hvar er mikla dýrd Tín grundað? Søti roykurin av nærveru Tíni hevur skundað undir meg, aftaná at eg svann burtur í skilnaði mínum frá Tær. Prísaður veri Tú í tí at Tú hevur lyft upp slørini og ert komin við veldi í eyðsæddari dýrd'. Vit róptu til hennara aftan Tabernaklið av Hátign og Háleitni: 'O Betlehem! Hetta Ljós er risið í eystri og ferðaðist móti vestri inntil tað rakk teg á kvøldi í lívi tess. Sig Mær tí: Minnast synirnir Faðirin og viðurkenna teir Hann, ella avnokta teir Hann eins og menniskjuni áður avnoktaðu Hann (Jesus)?' Tínæst rópti hon: `Tú ert, av sonnum, tann Alvitandi, tann best Upplýsti'. Sanniliga skoða Vit allar skaptar lutir, ið hava hug at bera vitnisburð til Okkara. Summi kenna Okkum og bera vitnisburð, meðan størstiparturin ber vitnisburð, men kennir Okkum ikki.
Sinaifjall er í rørslu við gleðini at líta at ásjón Okkara. Hon hevur hevjað sína dárandi rødd í lovsongi av Harra hennara: `O Harri: Meg varnast angan av klæðum tínum. Eg hugsi, tú manst vera nær, duldur í teknum frá Guði. Tú hevur upphevjað hesar landspartar við fótafetum Tínum, og kendu tey bert Teg og andaðu í seg søta angan av Tær; og vei teimum í fasta svøvni'.
Eydnusælur ert tú, sum hevur vent andlit títt móti ásjón Míni, við tað at tú skræddi slørið sundur, sorlaði sundur skurðgudarnar og kendi tín æviga Harra aftur. Fólk Koransins hava sett seg upp ímóti Okkum, uttan nakað greitt prógv ella próvtilfar, og píndu Okkum hvørja løtu við eini nýggjari plágu. Býttisligani væntaðu tey, at mótburðir kunnu ørkymla fyriætlan Okkara. Nyttuleyst er so sanniliga tað, ið tey hava ímyndað sær. Sanniliga, Harri tín er Tann, ið gevur boð um hvat tað so enn er, Honum hóvar.
Ongantíð gekk Eg framvið einum træi uttan at hjarta Mítt vendi sær og talaði til tað: `Hevði ynskt, at tú vart høgt niður í Mínum Navni, og kroppur Mín krossfestur á tær'. Vit avdúkaðu hetta brot í Brævinum til Sháhin, at tað kundi tænt sum ein ávaring til fylgdarmenn av religiónum. Sanniliga, Harri tín er hin Alvitandi, hin Alvísi.
Lat ikki tað, sum teir hava útinnt, valda tær nakra sorg. Sanniliga eru teir eins og deyðir, og ikki livandi. Lat tey deyðu hava teir, og vend tá andlit títt móti Honum, ið er Lívgevari heimsins. Ver ansin, so at tað, ið tey dølsku siga, ikki harmar teg. Statt tú stinnur í Søkini, og lær tú fólk við fullfíggjaðari vitan. Soleiðis áleggur tær Stjórnari jarðarinnar og himins. Hann er av sonnum tann Almáttugi, tann Mest Gávumildi. Áðrenn langt er umliðið fer Guð at upphevja minni títt og innskriva við Dýrdarinnar Penni tað, ið tú hevur útinnt fyri skuld kærleika Hansara. Hann er av sonnum Verndari teirra, ið gera væl.
Gev áminning Mína til Murád at navni, og sig: "Sælur ert tú, o Murád, av tí at tú kveistraði til viks røddina hjá tíni egnu trá, og hevur fylgt Honum, ið er tráanin hjá mannaættini allari".
Hygg: Sælur er tann durvandi, ið vaknar av Mínum Loti. Sælur er tann lívleysi, sum kvaklast orsakað av Mínum lívskveikjandi andadráttum. Vælsignað er tað eyga, ið er troystað av at skoða vakurleika Mín. Sælur er tann ferðamaður, sum stýrir sínum fótafetum mótvegis Tabernakli Dýrd og Hátign Míni. Sælur er tann eydnuleysi, sum søkir sær skjól undir skugganum av trónuhimmali Mínum. Sælur er tann neyðars tystandi, sum kvikar sær at teimum mjúktfloymandi vøtnum av kærleika Mínum og miskunn. Vælsignað er tann ónøgda sál, sum blakar burtur sínar sjálvsøknu tráanir fyri at geva seg til kærleika Mín og sessast við veitsluborðið, sum Eg havi sent niður av himmalinum av guddómligum gávumildi til Míni útvaldu. Sælur er tann eyðmýkti, sum heldur fast á snøri Dýrd Míni; og tann neyðstaddi, sum trínur innar undir skugganum av Tabernaklinum av Ríkidømi Mínum. Sælur er tann fákunnu maður, sum sóknast eftir kelduni til vitan Mína; og tann dølski, sum krøkir seg fastan í tog áminning Mínar. Sæl er tann sál, sum er vorðin hevjað til lívs orsakað av eggjandi andadrátti Mínum, og fingið atgongd inn í himinska Kongsríki Mítt. Sælur er tann maður, sum søti roykurin av endursameining við Meg hevur vakt og fingið at nærkast Degninginum av Mínari Opinbering. Vælsignað tað oyra, ið hevur hoyrt, og tann tunga, sum hevur borið vitnisburð, og tað eyga, sum hevur sæð og kent aftur Harran Sjálvan í Hansara miklu dýrd og hátign, klæddur í stórleika og ræði. Sæl eru tey, sum hava vunnið nærveru Hansara. Sælur er tann maður, sum hevur leitað eftir upplýsing frá Dagsstjørnuni í Orði Mínum. Sælur er hann, sum hevur prýtt høvd sítt við krúnu kærleika Míns. Sælur er hann, sum hevur hoyrt sút Mína og reist seg at veita Mær hjálp millum fólk Mítt. Sælur er hann, sum hevur lagt lív sítt niður á Mína gøtu og borið margfaldar líðingar fyri Mítt Nevnis skuld. Sælur er tann maður, sannførdur um Orð Mítt, sum millum tey deyðu er risin upp at hátíðarhalda Mín heiður. Sælur er hann, sum er vorðin hugfangaður av Mínum undursomu vælljóðum, og hevur skrætt slørini sundur orsakað av ávirkanini av mátti Mínum. Sælur er hann, sum bleiv verandi trúgvur móti Mínum Sáttmála, og sum lutirnir ikki hava hildið aftur frá at náa Mítt Hov av frómleika. Sælur er tann maður, sum hevur loyst seg frá øllum øðrum enn Mær, flogið í lofthavi kærleika Míns, vunnið sær atgongd inn í Mítt Kongsríki, skoðað dýrdarinnar ríki Mítt, svølgt tey livandi vøtn av gávumildi Mínum, drukkið ríviligt av teimum himmalsku áum av elskuligu forsjón Míni, kunnað seg um Søk Mína, fatað tað, sum Eg krógvaði inni í dýrgripinum í Orðum Mínum, og hevur geislað fram undan sjónarringinum av guddómligari vitan, upptikin av hálovanini og prísanini av Mær. Sanniliga, hann er av Mær. Á honum hvílir Náði Mín, Mítt vinarlag, Mítt gávumildi og Mín dýrd.
- Bahá'u'lláh

robotstxt: allowed

filter: keep


text:
Lindbergs hús
Fróðskaparsetrið hevur eini sethús við kømurum, sum verða leigaði út til gestagranskarar, lærarar og próvdómarar og, um pláss er, til vitjandi studentar.
Bílegging fer fram á Setursskrivstovuni, tel. 35 25 00.
Kostnaður
(írokna er ikki telefon)
Prís Pr. dag Pr. viku Pr. mðr
Lesandi 200 kr 800 kr 2.000 kr.
Kandidatar 400 kr 1.500 kr 3.500 kr
Um húsini
Við testamenti dagf. 27.7.93 hevur Poul Johannes Lindberg, tilskrivað sjálvsognarstovninum Fróðskaparsetri Føroya húsaogn sína á Suðuroyavegi 3, at ráða yvir sbrt. galdandi ásetingum fyri stovnin, tó við ynski um, at húsini serliga verða nýtt sum gestabústaður til fólk úr øðrum londum, ið annaðhvørt lesa skeið á setrinum ella gera vísindaligar kanningar føroyskum viðurskiftum viðvíkjandi.
Poul Johannes Lindberg sýndi gjøgnum øll árini virksemi setursins áhuga á mangan hátt. Í 1970 lýsti Fróðskaparsetrið á fyrsta sinni við einari ritgerðakapping: Fiskaarbeiði í slupptíðini. Poul Johannes Lindberg var ein av luttakarunum og fekk 1. virðisløn fyri avbera gott handrit. Í kappingini 1974/75 um barnaspøl fekk hann 3. virðisløn, og í kappingini 1983/84 um ungmannafeløg fekk hann aftur 1. virðisløn.
Í Lindbergs húsi eru 4 búrúm. Tey hava fingið somu nøvn sum búrúmini, ið upprunaliga vórðu innrættað í húsum setursins á Debesartrøð.


text:
Svimjisamband Føroya
ÍSF-Húsið, Gundadalur 2
Postmoga 1329
FO-110 Tórshavn
Telefon +298 607559
Fax +298 317559
ssf@ssf.fo
Banki: BankNordik 6460 - 1518455
Skrivstovutíð:
Mána- og fríggjadag kl. 9.00-12.00
Stuðlar
Lýsingar
-
Amboð
Tag Archives: FOMM 2016
Úrslit frá FOMM 2016
Her eru úrslitalistarnir frá Føroya Opnu Masters Meistarastevnu 2016, sum var í Klaksvíkar Svimjihøll nú leygardagin hin 12. november. Hetta var sjeyndu ferð at mastersnevndin hjá Svimjisambandi Føroya saman við Ægir og høllini í Klaksvík skipaði fyri hesum FM fyri … Continue reading
Innbjóðing til FOMM 2016
Her er innbjóðing til Føroya Opnu Masters Meistarastevnu 2016, at vera í Klaksvíkar Svimjihøll, leygardagin hin 12. november 2016.


text:
Sverri Egholm
21.08.2016 - 15:15
Ítróttur > Ítróttur > Hondbóltur
Pólland vóru væl við fyrstu løtuna og vóru eitt skifti á odda við trimum málum. Men so kom týska maskinan í gongd og tá gekk tað bara ein veg.
Støðan í hálvleikinum var 13-17.
Týska maskinan helt fram í seinna hálvleiki og Týskland vann dystin trygt 31-25.
Sostatt endar hendan kappingin við bronsu til Týskland. Tað var í januar mánaða til EM í Póllandi, at teir vunnu gull, og hóast tað gjørdist til bronsu hesaferð, vóru teir sera væl nøgdir eftir dystin móti Póllandi í dag.
Tað er klokkan 18 føroyska tíð, at Frakland og Danmark bresta saman í finaluni. Dysturin verður vístur á bæði DR1 og danska TV2.
Mynd: EPA
Mynd: EPA
Mynd: EPA


text:
North2north samstarvið er liður í UArctic samtakinum, og umframt lærdar háskúlar úr danska ríkinum, taka lærdir háskúlar frá øðrum arktiskum londum eisini lut í samstarvsætlanini, ið leggur dent á skiftisvirksemi millum luttakandi útbúgvingarstovnarnar.
Starvsfólk og undirvísarar á universitetum, sum eru north2north limir í UArctic, kunnu nú søkja um styrk til skiftisvirksemi. Les meira á hesum leinkinum.
Somuleiðis kunnu lesandi søkja um styrk til skiftislestur gjøgnum north2north Student Mobility Program. Les meira um tað her.
Umsóknarfreistin er 15. februar 2018.


text:
Kvinnurnar hava annað beinið í steypafinaluni
Kvinnur22-05-2016 - Jónfinn Petursson
Kvinnur, steypakapping 1/2. finalan: HB – ÍF/Víkingur 2-0
Eftir eina keðiliga gongd við trimum smølum ósigrum í seiastu trimum dystunum, var lagt í ovnin til spennadi fyrru hálvfinalu í steypakappingini hjá kvinnum.
Tó, hóast vit fyrr í vikuni høvdu tapt 1-2 móti just dagsins mótstøðuliðið, varð talan ongantíð um serligan spenning.
Samamuntikið vunnu vit góðan 2-0 sigur á ÍF/Víkingini og hava tí annað beinið í ársins steypafinalu.
Lív F. Arge legði okkum framum tá lítil hálvur tími var leiktur og Milja R. Simonsen staðfesti sigurin fýra minuttir fyri tímaslagið.
Helst áttu vit at havt fingið okkurt málið afturat og harvið lagt hálvfinaluni í song, men soleiðis skuldi ikki verða.
Um ein mánað verður returdysturin leiktur, og tað verður sjálvandi avgjørt um vit hava ís í búkinum. Í hinari hálvfinaluni vann samansettu liðini EB/Streymur/Skála á KI við 1-0, so har er háspenningur í luftini til seinna dystin.
Vit fegnast og ynskja okkara kvinnum til lukku við góða úrslitinum.
KOYR Á, HB!!!
HAGTØLINI
Kvinnur steypakapping, fyrra 1/2 finalan: sunnudagin 22. mai 2016 kl. 12.30 í Gundadali
HB – ÍF/Víkingur 2-0 (1-0)
1-0 Lív F. Arge 29’
2-0 Milja R. Simonsen 56’
Liðið: Annika Dam – Marjun undir Kletti, Milja R. Simonsen, Jónvá Hentze, Lea Hansen (Sara S. Lamhauge), Lív F. Arge, Valgerð Andreasen, Elin Maria Isaksen (Ása á Reynatúgvu 71), Liljan av Fløtum Petersen (liðsk.), Silja á Borg Færø (Hildur Egilsdóttir 74) og Sólrun Thomsen
Óbrúktir eykaleikarar: Rannvá Mortensen og Barbara á Dunga
Venjarar: Ríkin N. Djurhuus og Alexandre da Silva Braga
Dómari: Stephan Petursson
Hjálpardómarar: Dánjal Eli West og Andrass Thomsen


text:
Samanlagt vaks innflutningurin 93 mió. kr. ella 2% ellivu teir fyrstu mánaðirnar í 2016, samanborið við sama tíðarskeið í 2015. Tá skip og flogfør ikki verða tald við, vaks innflutningurin 263 mió. kr. ella 5%.
Størsta broytingin er í bólkinum maskinur og amboð, har vøksturin var 237 mió. kr. ella 43%. Samstundis minkaði innflutningurin av brennievni við 199 mió. kr. ella 25%.
Í teimum tveimum størstu bólkunum var minni vøkstur, bert 1% í tilfari til annan ídnað (annað enn til enn byggivinnu, fiskavirking og aling og landbúnað), og 5% til beinleiðis húsarhaldsnýtslu.
Útgreinað og dagførd hagtøl um innflutningin eru at finna í hagtalsgrunninum her.


text:
VEKTIR Á ÓM OG LOMBUM 201723-01-2018
Búnaðarstovan hevur síðani 2012 skrásett vekt á ónum gjøgnum árið og hjá lombum frá lembing til fletting. Áðrenn 2016 høvdu vit vanliga siðbundna røkt...
TARVAKJØT TIL SØLU12-01-2018
Búnaðarstovan hevur nú dripið tveir av teimum fýra føroysku tarvunum. Tarvarnir verða seldir í fjórðingum fyri 20,- kr. kg. Fjórðingarnir viga umle...
ÚRSLITIÐ AV LANDSSEYÐASÝNINGINI 201724-11-2017
Fríggjadagin 24. novembur 2017 vóru úrslitini av árligu landsseyðasýningini kunngjørd á Búnaðarstovuni í Kollafirði. Har vóru virðislønir latnar til v...
ÚRSLITIÐ AV LANDSSEYÐASÝNINGINI 2017 VERÐUR KUNNGJØRT 24.11.201722-11-2017
Fríggjakvøldið 24.11.2017 kl. 19.00 verður alment tiltak á Búnaðarstovuni, har úrslitið av Landsseyðasýningini 2017 verður almannakunngjørt. Sýnsmenn ...
LANDSSEYÐASÝNINGIN 201701-11-2017
Landsseyðasýningin verður eins og síðstu árini, at sýnsmenn fara út í økini at sýna. Hetta verður í tíðarskeiðnum 15. til 20. november 2017. Endaliga ...
KJØTPRÍSIR Á BÚNAÐARSTOVUNI 201731-10-2017
Prísirnir á seyðakjøtinum hjá Búnaðarstovuni í 2017 eru ásettir at vera: Fesk lambskrov verða seld fyri 100,- kr. kg. og røst lambskrov verða seld fyr...
TARVAKJØT TIL SØLU31-10-2017
Búnaðarstovan hevur nú dripið tveir av teimum fýra føroysku tarvunum. Tarvarnir verða seldir í fjórðingum fyri 20,- kr. kg. Fjórðingarnir viga umle...
RIDLUSKRIÐAKANNINGAR 201713-09-2017
Í Løgtingsfíggjarlógini fyri 2017 eru játtaðar kr. 600 túsund til átøk at basa ridluskriða og at økja um blóðroyndir og kanningar av aliseyði. Búnaðar...
ONGIN ULLARMÓTTØKA Á BÚNAÐARSTOVUNI Í 201704-07-2017
Búnaðarstovan hevur í dag fingið boð úr Fiskimálaráðnum um, at eingin serstøk játtan er tøk til ullarmóttøku í summar. Búnaðarstovan skal tí boða f...
PRÓGVHANDAN Á BÚNAÐARSTOVUNI03-07-2017
Mánakvøldið 3. juli 2017 fingu næmingarnir, sum hava gingið á landbúnaðarskeið á Búnaðarstovuni seinasta árið, prógv. Hetta skeiðið, sum er góðkent av...
VITJAN ÚR ÍSLANDI14-06-2017
13. juni hevði Búnaðarstovan vitjan frá Landbúnaðarháskúla Íslands. Tað var Hrannar Smári Hilmarsson, sum er royndarstjóri á rannsóknardeildini í jarð...
ÁRSFRÁGREIÐINGIN UM HAGAN 201620-04-2017
Á hvørjum ári verður ein frágreiðing gjørd um virksemi í haganum hjá Búnaðarstovuni. Ársfrágreiðingin fyri 2016 er nú tøk og kann lesast her. ...
AVLOYSARI FYRI RØKTARA Á BÚNAÐARSTOVUNI11-04-2017
Søkt verður eftir avloysara fyri røktara í sjúkrafarloyvi til Búnaðarstovuna. Starvið verður sett frá 15. mai 2017 og væntast at vara í góðar tríggjar...
ÆRSVEKTIR 29. MARS 201711-04-2017
29. mars vóru vit á fjalli og góvu heilivág, og tá vigaðu vit eisini ærnar. Tær vigaðu 48,2 kg í miðal. Hetta er 3,7 kg meira, enn tá vit skannaðu 7. ...
TILMÆLI TIL SETEPLI 201711-04-2017
Út frá royndunum, sum Búnaðarstovan gjørdi við eplaveltunum í 2016, verður mælt til at brúka hesi setepli í vár: Til flagveltu: Cimega: gul,...
SEYÐAHALD Í NOREGI 201731-03-2017
Seyðahald hevur djúpar røtur í norskum landbúnaði, og eitt av teirra landbúnaðarpolitisku málum er at menna seyðahaldið bæði fyri at betra sjálvbjargn...
LOYVI AT SKJÓTA GRÁGÆS Á VELTUM LENDI28-03-2017
Í 2014 broytti løgtingið lóg um fuglaveiðu, soleiðis at loyvt varð at skjóta grágæs á veltum lendi. Fyri at kunna skjóta, skal eigari og leigari av ve...
ÆRNAR Á BÚNAÐARSTOVUNI VIGAÐAR OG SKANNAÐAR21-03-2017
Týsdagin 7. februar 2017 vóru vit á fjalli at viga og skanna ærnar í Heygshaga – tilsamans 168 ær. Ærnar vigaðu 44,5 kg móti 45,8 kg í fjør. Búnaðarst...
Á FJALLI AT VIGA ÆRNAR17-03-2017
17. november 2016 róku vit ærnar í rætt. Vit vigaðu allar ærnar og kundu staðfesta, at ærnar í Heygshaga eru farnar 0,9 kilo fram síðani 20. september...
SKURÐFJALL 2016 – ÚRSLIT08-03-2017
Vekt á óm og lombum Vit vóru á fjalli týsdagin tann 20. september 2016, hetta var tveir dagar fyrr enn árið fyri. Vit vigaðu allan seyðin, sum vit ...
FØROYA BJÓR FER AT BRÚKA FØROYSKT BYGG17-02-2017
Føroya Bjór fekk í vikuni eina sending av føroyskum korni frá Búnaðarstovuni í Kollafirði. Talan er um eitt slag av byggi, sum seinasta s...
STUÐUL TIL GRØNMETISFRAMLEIÐSLU14-02-2017
Í Løgtingsfíggjarlógini fyri 2017 eru játtaðar 400 túsund krónur til at stuðla verkætlanum og royndum við føroyskari grønmetisframleiðslu. Játtanin...
VEGLEIÐING UM FÓÐURTØRV HJÁ SEYÐI Í NÆRTØKNUM (intensivum) RAKSTRI FYRI AT FÁA FLEIRI LOMB10-02-2017
Alt fleiri bøndur venda sær til Búnaðarstovuna at spyrja seg fyri, hvussu farast skal fram fyri at fáa fleiri lomb undan hvørjari ær. Í grannalondunum...
ULL TIL SØLU26-01-2017
Búnaðarstovan lýsir við hesum ullina, sum savnað varð inn í Ullarmóttøkuni í 2016, til sølu. Talan er um góða, føroyska ull, ið er flokkað í 2 flok...
NPA VERKÆTLAN - AVRENNING AV TØÐUM15-12-2016
Búnaðarstovan luttekur í tveimum norðurlendskum Northern Periphery and Arctic Programme (NPA) verkætlanum. Ein teirra, NPA verkætlanin “WatePro”, snýr...
HVUSSU KUNNU VIT GERA SEYÐASÝNINGARNAR BETRI?23-11-2016
Landsseyðasýningin 2016 er av, og úrslitini vóru kunngjørd á Búnaðarstovuni leygardagin 19. november. Tað var í 2012 at Búnaðarstovan á fyrsta sinn...
ÚRSLITIÐ AV LANDSSEYÐASÝNINGINI 201618-11-2016
Leygardagin 19. novembur 2016 vóru úrslitini av árligu landsseyðasýningini kunngjørd á Búnaðarstovuni í Kollafirði. Har vóru virðislønir latnar til va...
ULL TIL SØLU16-11-2016
Búnaðarstovan fer nú undir at selja ullina, sum varð savnað inn í ullarmóttøkuni í summar. Í fyrstu syftu verður talan um at selja ull í leysari ve...
ÚRSLITIÐ AV LANDSSEYÐASÝNINGINI 2016 VERÐUR KUNNGJØRT 19.11.201615-11-2016
Leygardagin 19.11.2016 kl. 16.00 verður alment tiktak á Búnaðarstovuni, har úrslitið av Landsseyðasýningini 2016 verður almannakunngjørt. Sýnsmenn hav...
ALMENN RÁÐSTEVNA UM KORN Í ÚTNORÐRI10-11-2016
Búnaðarstovan skipar fyri almennari ráðstevnu um korn í útnorðri leygardagin 12. november 2016. Hendan ráðstevnan er ein liður í eini norðurlendska...
ÍBLÁSTRARFUNDUR FYRI ØLL ÁHUGAÐ07-10-2016
At seta greið mál fyri landbúnaðin í Føroyum og at fremja tey í verki Skipað verður fyri fundi á Búnaðarstovuni í Kollafirði mánadagin tann 24.10.2...
STUÐUL TIL FØROYSK HÚSDJÓR06-10-2016
Til ber aftur í ár at søkja um stuðul til føroysk húsdjór. Freistin at søkja er 1. november 2016. Møguligt er at søkja um stuðul til verkætlanir og ti...
STRÁFÓÐURSTUÐUL 201604-10-2016
Freistin at søkja um stráfóðurstuðul fyri 2016 er 10. oktober 2016. Stuðul verður latin til egið framleitt stráfóður, sum verður brúkt í neytahaldi...
LANDSSEYÐASÝNINGIN 201616-09-2016
Landsseyðasýningin verður eins og síðstu árini, at sýnsmenn fara út í økini at sýna. Hetta verður í tíðarskeiðnum 10. til 14. november 2016. Fyri a...
Á FJALLI AT VIGA SEYÐIN HJÁ BÚNAÐARSTOVUNI02-09-2016
Týsdagin 23. august 2016 vóru vit á fjalli á Búnaðarstovuni. Hetta fjallið, sum er ein liður í skrásetingini í seyðahaldinum, er tað triðja árið á rað...
SUMMARLOMB19-08-2016
Í samband við tiltakið Summarlamb í Fútastovu 2016 flettu vit 10 lomb úr Heygshaga hjá Búnaðarstovuni tann 12. august 2016. Trý av lombunum hava gi...
ÁSEYÐAROYTING 201627-07-2016
Týsdagin tann 5. juli 2016 vóru vit í áseyðaroyting á Búnaðarstovuni. Umframt tað vanliga arbeiðið, varð seyðurin vigaður og vektirnar skrásettar....
FRÁGREIÐINGIN HJÁ MADS RANDBØLL WOLFF04-07-2016
Tiltak hevur í dag verið á Búnaðarstovuni, har frágreiðingin hjá Mads Randbøll Wolff var løgd fram. Í frágreiðingini verða kappingarfortreytirnar, sum...
TILTAK Á BÚNAÐARSTOVUNI AT LÝSA KAPPINGARFORTREYTIRNAR Í LANDBÚNAÐINUM29-06-2016
Búnaðarstovan skipar mánadagin 4. juli 2016 fyri einum tiltaki, har roynt verður at lýsa kappingarfortreytirnar, sum føroyskur landbúnaður hevur frá i...
VEKTIR Á ÓM OG LOMBUM Í MAI 201620-05-2016
Tann 19. mai róku vit ærnar á bønum inn til vigingar. Hetta er tríggjar dagar áðrenn, tær blivu riknar av bønum og í hagan. Vit vigaðu bæði ær og lomb...
SKRÁSETINGAR AV ÆRSVEKTUM UNDAN LEMBING21-04-2016
Mánadagin 18.04.16 vigaðu vit allar ærnar. Hetta er so nær lembing, ið vit mettu ráðiligt. Orsøkin til hesa viging var at síggja, hvussu nógv ærnar ty...
YRKISSKEIÐ INNAN LANDBÚNAÐ20-04-2016
Mentamálaráðið skipar í samstarvi við Búnaðarstovuna fyri Yrkisskeiði innan landbúnað, sum gevur rætt til at festa landsjørð, uttan tey festi, ið hava...
VEKTIR Á ÓM, MARS 201605-04-2016
Hósdagin 31. mars 2016 vóru vit á fjalli í Heygshaga og góvu heilivág, og vigaðu vit eisini allan seyðin. Ærnar eru farnar 300 gram aftur síðani seina...
ÁRSFRÁGREIÐINGIN 201505-04-2016
Á hvørjum árið verður ein frágreiðing gjørd um seyðahaldið í Heygshaga. Ársfrágreiðingin fyri 2015 er nú liðug og kann lesast her ...
KORN – RÁÐSTEVNA Á ORKNOYGGjUM10-03-2016
Høvuðsendamálið við hesi verkætlan er at varpa ljós á bygg og hvørjar eginleikar bygg hevur, bæði sum fóður til húsdjór, sum mannaføði og til at brygg...
SEYÐURIN Á BÚNAÐARSTOVUNI ER BETRI FYRI ENN UM SOMU TÍÐ Í FJØR19-02-2016
Ærnar eru væl betri fyri í ár enn í fjør. Miðalvektin í ár er 45,8 kg móti 43,6 kg í fjør, og er hetta samstundis hægsta vekt, síðan vit byrjaðu at vi...
VIRÐI Á YVIRKOYRDUM SEYÐI18-02-2016
Seinastu dagføringarnar fyri yvirkoyrdan seyð vóru í 2006. Fyri at fylgja prístalsvøkstrinum í samfelagnum er Búnaðarstovan komin til ta niðurstøðu at...
STUÐUL TIL SEYÐAKJØT17-02-2016
Stuðul verður latin sum afturbering av MVG av seyðakjøti. Freistin at søkja um stuðul fyri kjøt selt 4. ársfjórðing 2015 er 20.02.16. Umsóknarblaðið k...
TEKNISKI SKÚLI Á BÚNAÐARSTOVUNI17-02-2016
Næmingarnir á Tekniska skúla í Tórshavn, sum læra til Tilvirkisatstøðing, hava í seinastuni verið í skúla á Búnaðarstovuni. Evnið, sum tey fáa undirv...


text:
Alaska
Alaska er ein lutstatur í USA við umleið 737 túsund íbúgvum. Alaska, sum USA keypti frá Russlandi í 1867, er stórt land, dupult so stórt sum Noreg og Svøríki tilsamans. Staturin er 1,5 mill. ferkilometrar ella umleið 100 ferðir so stórur sum Føroyar.
Nú eru tað Republikanarar, sum sita við ræðið í lutstatinum. Sean Parnell (føddur 19. november 1962 í Hanford, Kalifornia) er guvernørur. Hann umboðar republikanararnar.
Nú verða flogførini mest brúkt til flutning, men enn dámar alaskamonnum væl at koyrakapp við hundasleðum, og í støðum verða tær eisini brúktar til at flyta vøru við.
Innihaldsyvirlit
Landafrøði[rætta | rætta wikitekst]
Alaska, sum er eitt land størri enn Skandinavia, er so at siga fólkatómt. Tað er tað størsta stakríkið í USA, eitt sindur størri enn t.d. Texas. Men roknað eftir íbúgvatali er Alaska millum tey minstu londini í Amerika. Tað er tað kaldasta stakríkið í USA. Hesi seinastu árini er tað tó vorðið lýggjari í Alaska. Hildið verður, at orsøkin er tað vaksandi vakstrarhúsárinið, sum ávirkar veðurlagið á allari jørðini. Tað mesta av tí er fjallalendi, og har er hægsta fjallið í Norðuramerika, Mount Mac Kinley, 6187 m. Vestari partur av meginlandinum Norður-Amerika er eyðkendur av fleiri fjallarøðum, sum til samans eita Kordillurnar (Cordilleran Highlands). Teir hægstu tindarnir í Kordillunum eru meira enn 6100 metrar yvir sjóvarmálanum. Teir eru norðuri í Alaska. Fjøllini røkka um alt meginlandið og halda fram í Suður-Amerika. Har eita tey Andesfjøll. Norðuri við Íshavið og fram við áunum er slætt. Veðurlagið er kalt uttan úti við vesturstrondina. Fram við norðurstrondini er tundralendi, men sunnari vaksa heilt stórir nálaskógir. Størsta áin eitur Yukon, og høvuðsstaðurin er Juneau. Strondin er umleið 76.000 km.
Norðast í Alaska er ógvuliga kalt. Bara í august er miðalhitin oman fyri frostmarkið. Har er pólveðurlag, og her breiðir tundran seg so ber og kørg. Stórir partar av Alaska liggja undir innlandsísi, ið summastaðni er 3000 metrar tjúkkur. Sunnan fyri tundruna er kalt temprað veðurlag. Har er nálaskógarøkið, sum røkkur um stórar partar av Alaska, Kanada og norðara part av USA.
Søga[rætta | rætta wikitekst]
Tey fyrstu menniskjuni í Norður-Amerika komu gong úr Ásia til Alaska fyri kanska 30.000 árum síðan. Tá í tíðini var landfast millum hesar báðar heimspartarnar. Nú er eitt sund ímillum, Beringssundið. Til um 1800 búðu bara inuittar í Alaska. Hesi fólkini vórðu leingi nevnd eskimoar ella skrælingar, men nú á døgum verður heitið inuittar nýtt. Orðið inuit merkir heilt einfalt "menniskja". Um ár 1890 funnu teir gull í landinum, og tá fór nógv fólk hagar at leita eftir gulli. Men enn eru tó bara 730.000 fólk í øllum landinum. Í 1959 fekk landið rætt at teljast upp í hini ríkini.
Hendingarøð[rætta | rætta wikitekst]
- Um 13.000 f.Kr. - Veiðifólk/savnarar vóru teir fyrstu, sum gingu um Beringssund til Alaska.
- 1903 - Marknaósemja um Alaska ímillum Kanada og USA løgd til viks.
- 1912 - Alaska verður landøki í USA.
Upprunafólkið[rætta | rætta wikitekst]
Í lutstatinum búðu, tá ið teir hvítu komu hagar, indiánar og eskimoar. Helst hava fólk verið í Alaska frá um 10.000 f.Kr. Fornfrøðingar hava funnið eina 11.500 ára gamla barnagrøv í einum steinaldar búplássi mitt í Alaska. Í grøvini, sum er millum nøkur trø beint við eina á, vóru brendar leivdir av einum barni. Barnið var millum eitt og trý ára gamalt, tá tað doyði fyri 11.500 árum síðani. Hetta eru elstu leivdirnar av menniskjum í hesum partinum av Amerika. Staðið har grøvin er kallast Upward Sun River, og tí hevur barnið fingið navnið Xaasaa Cheege Ts’eniin, sum merkir "Upward Sun River Mouth Child" [1].
Tennirnar hjá barninum vísa, at tað er í ætt við indiánarar og fólk úr Eysturásia. Granskarar hava enn ikki staðfest hvat kyn barnið er, tí leivdirnar eru ov illa farnar í eldinum. Amerika og Eysturásia eru á dag skild sundur við einum smølum firði, men tað hava tey ikki altíð verið. Fara vit 14.000 ár aftur í tíðina, so vita vit, at havstøðan var lægri enn hon er í dag. Og tí hava stór øki, sum í dag er hav, verið land tá. Fólk hava tí kunnað ferðast úr Eysturásia til Norðuramerika at búseta seg. Long tíðarskeið í forsøguligari tíð lógu stórir partar av Norðuramerika og Eysturásia undir í ómetaliga tjúkkum ísi, kava og jøklum. Hesi køldu tíðarskeiðini, kalla ístíðir, vóru 100 000 hvørt ár. Ímillum hvørja ístíð var veðurlagið lýggjari í eini 20 000 ár. Tann síðsta ístíðin kom 110 000 ár f.Kr. og var av umleið 13 000 f.Kr. So nógvur sjógvur frysti, at høvini fjarðaðu einar 90 m. Tað hevði við sær, at landfast gjørdist ímillum meginlond, sum havið áður hevði skilt sundur, til dømis lá turt tað grynsta ímillum Alaska og Russland, har Beringssund nú er.
Veiðifólk, sum høvdu búsett seg í Eysturásia fluttu um 13 000 f.Kr. til tað, ið nú er Alaska. Eftir um 12 000 f.Kr. fløddi aftur, og havið stongdi leiðina um Beringsund fyri niðursetufólkunum úr Ásia. Tey fóru longri og longri suður ígjøgnum USA og haðan til Suðuramerika.
Búskapur[rætta | rætta wikitekst]
Umframt gull eru fleiri onnur málmsløg at finna, og hartil bæði kol og olja. Vælferðin frá oljuni er so mikið stór, at tú rindar ikki skatt í Alaska. Borgarar í Alaska gjalda ikki skatt til lutstatin, bara til samveldismyndugleikarnar. Meðal inntøkan hjá einum íbúgva er millum 350.000 og 400.000 kr. Aftrat hesum fáa allir íbúgvar eina ferð um árið em kekk uppá 14.000 kr. sendandi. Men sagt verður, at vanligar vørur eru dýrari her enn í USA annars. Hetta er orsakað av flutningskostnaðinum. Eins og hjá norðmonnum fer ein stórur partur av avgjaidinum frá oljufeløgunum í ein oljugrunn, sum er ætlaður at brúka úr, tá verri tíðir koma. Tað eru tvey stór oljufeløg, sum arbeiða í Alaska. Umframt Arco er tað eisini BP. Hesi bæði feløgini royna at fáa loyvi til at bora eftir olju í nýggjum økjum har norðuri, í tí teir nevna tað órørda North Slope Borough. Tað er óvist um feløgini fáa loyvi til tess. tí mong halda tað vera skeivt at nema tey náttúruvøkru og fullkomiliga óspiltu økini har norðuri í Alaska.
Viði høgga teir væl av, og fiskur er nógvur at fáa, helst laksur, men tað er eisini nógv til av toski og kalva. Fiskivinnan verður roknað sum ein sera týdningarmikil vinna. Sitka, ein av høvuðsbýunum í Suðuralaska, varð bygdur í árinum 1804. Hann liggur á Baranofoynni og er í dag heimsins fremsta laksahavn.
Samferðsla[rætta | rætta wikitekst]
Nógvur legst kavin í Alaska, og fyrr mátti farast millum bygdir við hundasleðu. Torført er at ferðast, og tí hava teir bygt nógvar flogstøðir seinnu árini, so at nú verða flogfør ógvuliga nógv brúkt, bæði til at flyta fólk og varu. Í Anchorage setast tey stóru flogførini, sum flúgva millum Evropa og Ásia tvørtur yvir Norðpólinum. 10 tímar tekur ferðin úr Keypmannahavn til Anchorage og 8 tímar haðani til Tokyo, Japan.
Fyri at gera ferðalíkindini betri millum Alaska og hin partin av USA, hava teir lagt veg norður ígjøgnum Kanada, so nú ber til at koyra við bili, ið hvussu er um summarið. Markið millum Kanada og USA, sum gongur 49 breiddarstigi vestur frá vøtnunum, verður ikki vart, so sum gjørt verður millum flest onnur lond. Har eru eingir tollarar ella vaktarmenn, og fólk kunnu fara um markið, sum teimum lystir.
Keldur[rætta | rætta wikitekst]
- ↑ http://www.dailymail.co.uk/sciencetech/article-1360405/Scientists-make-historic-discovery-11-500-year-old-toddler-Xaasaa-Alaska.html


text:
Sverri Egholm
13.12.2017 - 15:31
Seinnapartin fingu Ronnie Midjord, sjúkrahússtjóri og Sirið Stenberg, landsstýriskvinna í heilsumálum handað 693 undirskriftir. Mótmælt verður, at samstarvið millum íslendska brósskurðlæknan Kristján Skúla Ásgeirrson og Landssjúkrahúsið steðgar.
Tað eru tær tríggjar Mary Antonsdóttir, Susanne Joensen og Asloy Johnsen, sum hava staðið fyri innsavningini, og eisini tær, sum handaðu undirskriftirnar. Tær hava allar verið raktar av brótskrabba og hava fingið viðgerð frá íslendska læknanum.
- Vit hava fingið so fantastiska viðgerð og hann hevur tað menniskjasliga. Tað verður tikið hond um sjúklingin uppá ein máta sum eg ikki trúgvi, at aðrir læknar gera, sigur Susanne Joensen.
- Millum annað við at vit fáa eitt telefonnummar og kunnu ringja alt samdøgrið. Tað merkir ikki, at man altíð ger tað, men man hevur møguliga. Tað trúgva tær ikki uppá, at nakar annar lækni kann gera, sláa tær tríggjar fast.
Tær gera vart við at samstarvið hevur riggað so væl í átta ár, og tað er eingin orsøk til at steðga nøkrum, sum rigga so væl.
Ronnie Midjord, landssjúkrahússtjóri segði, at hann var ovfarin av nógvu undirskriftunum, men afturvísur at Kristján Skúli skal vera uppsagdur.
Hann bleiv kunnaður um, at Landssjúkrahúsið arbeiddi við at gera eina aðra avtalu á einum størri sjúkrahúsið, so alt varð samlað. Og tá metti Kristjan Skúli seg vera uppsagdar, greiðir Ronnie Midjord frá.
Enn er ikki støða tikin um hvat hendir víðari í málinum.
Undirskriftirnar síggjast her


text:
Søga 71: Gud lovar eitt paradís
HER sært tú eitt bílæt av einum paradísi, soleiðis sum Gud kanska hevur víst sínum profeti Esaiasi tað. Esaias livdi stutt eftir at Jónas var deyður.
Eitt paradís vil siga "urtagarður“ ella "viðalund“. Minnir bílætið teg um nakað tú fyrr hevur sæð í hesari bókini? Líkist tað ikki tí vakra urtagarðinum Gud skapti til Ádam og Evu? Verður øll jørðin einaferð eitt paradís?
Jehova læt profet sín Esaias skriva um tað nýggja paradísið ið skuldi koma. Hann segði: ’Úlvar og seyðir skulu liva saman í friði. Kálvar og leyvuungar skulu ganga á beiti saman, og smá børn skulu ansa eftir teimum. Eitt pinkubarn skal kunna spæla tætt hjá einari giftslangu uttan at nakað ilt hendir tí.’
’Tað verður aldri,’ siga nógv. ’Á jørðini hevur altíð verið ófriður, og soleiðis fer tað altíð at verða.’ Men minnist tú hvussu tað var vorðið í tí heiminum Gud gav Ádami og Evu?
Jú, Gud setti Ádam og Evu í eitt paradís. Av tí at tey vóru ólýðin mistu tey sítt vakra heim; tey blivu gomul og doyðu. Men alt tað Ádam og Eva mistu, vil Gud geva teimum ið elska hann. Tað hevur hann lovað.
Í tí nýggja paradísinum sum kemur, hendir einki ilt. Har verður fullkomin friður. Øll verða frísk og lukkulig. Har verður sum Gud av fyrstan tíð vildi tað skuldi vera. Hvussu Gud syrgir fyri tí, skulu vit hoyra meira um seinni.
Esaias 11:6-9; Opinberingin 21:3, 4.


text:
Sep
05
2017
Guds nærvera - sum í Himli so á jørð
"Komi Ríki Títt, verði vilji Tín, sum í Himli so á jørð" Matt. 6:10.
Hesa bøn biðja flestu føroyingar javnan í bønini Faðir vár, men hvat merkir bønin í grundini?
Okkara ynski er ikki bert at koma til Himmals, tá vit doyggja, men eisini at Himmalin skal koma til okkara, meðan vit liva.
At Guds Ríki skal koma, og at Guds vilji skal vera her á jørð eins og í Himli. Í Guds Ríki eru lív, gleði, friður, frælsi, grøðing, kærleiki, eingin sjúka, eingin øvund o.s.fr. Hetta ynskja vit eisini í okkara samkomum.
Tí fara vit á hesi stevnu at seta sjóneykuna á Guds nærveru. Vit ynskja at fáa meir av Gudi, og at fáa lut í øllum tí, sum tað inniber.
Vit hava boðið Steinar Lofnes og Fredrik Skoglund úr Jesusfellesskapet í Bergen hendanvegin at undirvísa um evnið.
Teir hava í mong ár livað og havt sína tænastu út frá Guds nærveru. Báðir hava nógvar sterkar upplivingar og søgur at fortelja, og vit vænta at Gud kemur at brúka teir á ein serligan hátt á stevnuni. Forbøn verður eftir hvørt møti, og í bønarrúminum verður áhaldandi bøn og lovsangur.


text:
Soleiðis nýtir tú hjálm
Skal hjálmurin veita bestu verjuna, skal hann hava rætta stødd og sita væl á høvdinum. Hann skal verja pannu, nakka og tinningar. Eisini skal hjálmurin sita fastur á høvdinum, so hann ikki flytur seg. Hjálp barninum at seta hjálmin rætt.
- Hjálmurin skal sita vatnrættur á høvdinum. Umleið tveir cm skulu vera millum eygnabrýr og framkantin á hjálminum.
- Reimarnar skulu vera so strammar, at hjálmurin situr fastur, men tveir fingrar fáast ímillum.
- Síðureimarnar skulu samlast við síðuspennunum beint undir oyralippunum og ikki við høkuna.
- Hevur hjálmurin fingið harðan stoyt, er hann ikki tryggur, men má skiftast út. Eisini hóast einki sæst á honum.
- Børn skulu hava nýggjan hjálm, tá tann gamli er vorðin ov lítil.
- Tað kann vera vandamikið at klintra ella spæla í súkkluhjálmi, tí hann kann verða fastur. Tí skal hjálmurin takast av, tá liðugt er at súkkla.
Hjálmnýtsla
Donsk kanning frá 2011 vísir, at 87 % av børnunum millum 6 og 9 ár nýta súkkluhjálm. Talið lækkar niður í 65 %, tá børnini eru 10-12 ár. Í norskari kanning frá 2013 sæst, at 75 % av børnum undir 12 ár nýta súkkluhjálm, meðan talið lækkar heilt niður í 36% hjá teim 12-17 ára gomlu. Í Føroyum eru eingi samsvarandi hagtøl, men hugsandi er, at myndin er hin sama her, og at nýtslan lækkar við aldrinum.
Keldur: Trygg Trafikk og ‘Brug af cykelhjelm i bytrafik 2011’, Rådet for Sikker Trafik
Føroyar vóru partur av norðurlendskari kanning um ferðslu í 2010. Kanningin vísti, at 64 % av teimum, sum súkkla í Føroyum, ikki nýta hjálm, 21 % nýta hjálm av og á og 15 % nýta altíð hjálm. Fyrivarni verður tikið við úrslitinum, tí 70 % av teimum spurdu súkklaðu ikki, og færri enn 5 % súkklaðu hvønn dag.
Orsøkirnar til, at fólk ikki nýta súkkluhjálm, eru millum annað:
- Tey siga seg ongan eiga
- Tey siga seg súkkla nóg varliga
- Tey halda, at tað sær býtt út at súkkla í hjálmi
Kelda: Nordiska trafiksikkerhetsrådet, 2010


text:
Íbúðarminnir (Lejlighedsminder)
Ein filmsinstallatión eftir Hildigunn Eyðfinnsdóttur og Katrina Ottarsdóttir
Fleiri myndir > > > Fleiri videoklipp > > >
Íbúðarminnir er fimm stuttir filmar, 6-8 minuttir hvør - Vesið, Køkurin, Gongin, Stovan og Kamarið.
Hvør filmur hevur sína egnu søgu í sínum egna rúmi og byrjar við eini ungari kvinnu, sum er í ferð við eitthvørt gerandis húsarbeiði. Men so hendir okkurt, ið brýtur gernadissjaggið: Eitt burturtrokað barndómsminni tekur ræðið, og fær gerandisdagin hjá ungu kvinnuni at støkka sundur og noyðir hana at standa andlit til andlits við óunnilig minnir.
Filmarnir kunnu bæði vísast sum ein stuttfilmssuita, har filmarnir verða vístir "á vanligan hátt" - sum ein filmur í fimm pørtum - og sum ein filmsinstallatión, har allir fimm filmarnir verða vístir samstundis í hvør sínum rúmi í eini "íbúð", har áskoðarin kann ganga úr einum rúmi til tað næsta og uppliva filmarnar hvør sær, samstundis sum ljóðið hoyrist frá hinum filmunum úr hinum rúmunum.
Credits
Hugskot: Hildigunn Eyðfinnsdóttir & Katrin Ottarsdóttir. Handrit og sjónleikur: Hildigunn Eyðfinnsdóttir. Leikstjórn, myndatøka & klipping: Katrin Ottarsdóttir. Ymist eftirarbeiði: Henrik Jensen, Hugin Eide. Framleiðsla: Blue Bird Film © 2011. Longd: 5 × 6-8 minuttir.
© 2007 Hugin Eide | Design by Andreas Viklund


text:
Alt ov nógvar smágentur í heimsins fátækastu londum verða giftar burtur og gerast við barn, meðan tær sjálvar eru børn.
Tað er boðskapurin hjá fleiri felagsskapum á ráðstevnuni Woman Deliver, sum er í Keypmannahavn hesa vikuna.
- Vit geva hesum als ikki nóg stóran ans, at børn eiga børn, sigur Anne Birgitte Albrectsen, stjóri í altjóða neyðhjálparfelagsskapinum Plan International.
Plan International vil vera við, at hvørt ár eiga 16 milliónir gentur undir 18 ár børn. Og ein millión av teimum eru 15 ára gamlar ella yngri. Tað er vanliga undir tvingsli; antin eru genturnar tvingaðar inn í hjúnalag ella til at hava samlegu við onkran uttan at vilja tað sjálvar.
Hvørt ár verða 15 milliónir gentur giftar burtur, meðan tær enn eru børn. Tað svarar til eina barnabrúður annað hvørt sekund, vísa tølini frá Plan International. Hesi hjúnabondini kunnu hava álvarsligar avleiðingar fyri genturnar, tí tær missa møguleikan fyri útbúgving, og ofta fáa tær eisini fleiri børn enn tær klára at forsyrgja.
Genturnar hava ikki einans verri møguleikar í lívinum, tær eru eisini í stórum vanda fyri at missa lívið.
- Tað er eingin ivi um, at tess minni tú ert, tess truplari er tað at bera eitt barn, sigur Anne Birgitte Albrectsen frá Plan International við DR.
Eisini aðrir felagsskapir sum Kvinfo og Læknar uttan landamørk siga seg stúra fyri stóra talið av gentum, sum verða giftar og fáa børn í fátækum londum.
Ráðstevnan Woman Deliver er í Keypmannahavn frá 16. til 19. mai. Fleiri umboð úr Føroyum luttaka á ráðstevnuni, og Dimmalætting fer at hava tilfar frá ráðstevnuni í næsta blaðnum.


text:
Hetta er fimta árið, at norðurlendski mentanargrunnurin, Letterstedtska Föreningen i Stockholm, letur norðurlendsku týðaravirðirslønina. Hesa ferð fær danski universitetslektarin og umsetarin Erik Skyum-Nielsen, sum fær viðurkenningina fyri sítt virksemi sum týðari millum norðurlendsk mál.
Virðislønin er á 50.000 krónur.
Grundgevingin hjá dómsnevndini fyri at lata Erik Skyum-Nielsen virðislønina er, at hann hevur evnað at miðla eina ríka mongd av teimum frægastu íslendsku og føroysku verkunum til allan tann norðurlendska lesaraskaran:
”Erik Skyum-Nielsen er Danmarks fremmeste oversætter af nord-atlantisk litteratur og dennes ufortrødne fortaler i det nordiske kulturliv. Hans oversættelser - rækkende fra de klassiske tekster til den helt moderne, komplicerede poesi, - har ved deres præcise, lydhøre fortolkning evnet at formidle en rig mængde af Islands og Færøernes mest kvalificerede værker til hele den nordiske læserverden.
Erik Skyum-Nielsen (f. 1952) er magistari í norðurlendskum bókmentum, fyrrverandi lektari á Háskóla Íslands, nú á Københavns Universitet. Hann hevur verið ummælari á Informatión, hann er rithøvundur, heldur fyrilestrar og týðir bókmentir. Hann hevur eitt nú umsett Aslaug Sigurdardottir, Thor Vilhjálmsson , Einar Már Gudmundsson og Gyrdir Eliasson úr íslendskum, og Carl Johan Jensen og Jóanes Nielsen úr føroyskum til danskt.
Grunnurin, ið letur norðurlendsku týðaravirðsilønina, hevur sítt fæ frá Lars-Olof Nyhlén og kona hansara Marthe. Virðislønin verður handað seinni í ár.


text:
Gjárkvøldið og gjáranáttina bar til at síggja náttúrufyribrigdi supermánan.
Hetta náttúrufyribrigdi ger, at mánin er størri og klárari enn vanliga. Hetta hendir tá, at tað er fullmáni, samstundis við, at jørðin og mánin eru tættari við hvørt annað enn nakað annað tíðspunkt í 2017.
Supermánin skínur umleið 25% sterkari, og tykist vera umleið 15% størri, enn tann vanligi mánin ger.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...


text:
Eg havi nústani sæð tíðindi um, at svanarnar á vatninum á Eiði eru dripnir. Eg hevði ringt við at trúgva tí. Hetta er ein missur fyri Eiði og vitjandi og ein skomm fyri Eiðis Kommuna og Føroya náttúruumsiting.
Her eru nakrir spurningar til tykkum, ið eg - og mong onnur, eri eg vís í - fegin vil hava svar uppá. Nakrir miðlar móttaka hendan teldupostin eisini.
Svanar verja ungarnar hjá sær, sum flest onnur djór. Hví avgjørdu tit at taka lívið av svanunum fyri ein atburð, ið er púra náttúrligur?
Vita tit um dømir, har svanar hava gjørt álvarsligan skaða á fólk?
Er avgerðin, um at taka lívið av svanunum, tikin í samráð við serfrøðingar?
Hvat hevur Eiðis Kommuna gjørt fyri at upplýsa borgarar og vitjandi á Eiði um svanar og teirra náttúrliga tørv og atburð?
Hvat ætlar Eiðis Kommuna at gera í framtíðini, um svanar nú aftur skuldu búsett seg á Eiði?


text:
Sambært Jógvani D. Hansen, lærara í heimspeki, kann facebook lýsast sum eitt samleikaprojekt, ið snýr seg um at skapa okkum við at leggja tekin út: Nú var eg har. So stóð eg uppi á hesum fjallatoppinum. Og í áðni tók eg selfie við tí og tí kenda persóninum. Tað fær ongan enda:
– Kierkegaard segði, at tað størsta, tú kanst blíva, er at blíva tú sjálvur. Spurningurin er so sjálvandi, hvussu ein blívur tað, sigur Jógvan, sum Dimmalætting hevur hitt á máli.
Okkurt er galið við mátanum, vit hava skipað okkum. Fólk kenna seg ónøgd. Í langlesnaðinum hesaferð hevur Høgni Mohr tosað við Jógvan D. Hansen, lærara í heimspeki, um dýpd í samfelagi og tilveru.
Les: Er keisarin nakin?


text:
Hvar eru Kristina og Annika?
Nú vit eru farin inn í fimtu vikuna við arbeiðssteðgi hjá námsfrøðingum og hjálparfólki, røkist enn einki fyri, at nøkur loysn er í ljósmála, tí politikararnir, ið skuldu skorið ígjøgnum, krógva seg heldur aftan fyri embætisfólkini.
Hvar er landsstýriskvinnan í fíggjarmálum, Kristina Háfoss? Og hvar er forkvinnan í Kommunala Arbeiðsgevarafelagnum, Annika Olsen? Hví krógva tær seg, heldur enn at finna loysnir, so ein endi kann fáast á alt ov drúgva arbeiðssteðginum?
Tað nyttar lítið at standa undir tinghúsinum og siga, meðan upptøkutólini hjá sjónvarpi og útvarpi eru til staðar, at øll »vit øll hava ábyrgd og vilja til at sessast við samráðingarborðið beinanvegin«, tá einki hendir allíkavæl!
Hvat er galið við tykkum, Kristina Háfoss og Annika Olsen? Hví taka tit ikki ábyrgd og bjóða til samráðingar her og nú, heldur enn at tit bara krógva tykkum aftan fyri embætisfólkini, sum gera júst tað, sum tit vilja og siga?
Tað er ein stór skomm fyri okkum politikarar, sum standa og bíða, tí nakrar spælireglar eru, sum vit ikki fáa gjørt nakað við beint nú. Fyri mítt viðkomandi kann eg bara fortelja tykkum, at tolið er uppi, tá ein sær fullkomna passivitetin hjá tykkum, ið skulu eitast at standa á odda fyri hesum samráðingum.
Eg fái meg ikki til at trúgva uppá, at tit hava politiska undirtøku fyri tykkara passiviteti – hvørki kommunalt ella landspolitiskt! Og eg havi enn eingi stig sæð frá tykkara síðu, Kristina Háfoss og Annika Olsen, ið hava sannført meg um, at eg skal stuðla tykkum í tí, sum tit gera – ella rættari sagt ikki gera!
Nú er nóg mikið, tí eingin kann liva við, at einki hendir! Tit eiga sum skjótast at fáa gongd á aftur samráðingarnar, so hetta kann greiðast til gagns fyri alt okkara samfelag, námsfrøðingar og hjálparfólk.
Heðin Mortensen
býráðslimur og løgtingsmaður
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Heystarfat
Prát við Jørgen Niclasen
Trump heldur fram sína sigursgongd
Argentinski kavbáturin sprongdist eftir 40 millisekundum
Samrøða við Trine Camilla Joensen úr Valkyrjunum
Rúsdrekkaávirkaður og 12 persónar í bilinum
Myndarøð: Væleydnað seymiskeið fyri nýbyrjarar
Trolbátarnir fullfermdir á Leirvík
"Kom á 2069" - Sending 22
Smuglingin av fiskaflaki úr Norra vindur upp á seg
Prát við Svend Højgaard
Ísraelar og palestinar - sum dagur og nátt
55 vilja vera stjóri
Tvístøða kjaksending 24 - Lán til uttanlandaferðir
Lýsa fyri 70 milliónir í Fiskafingrum
Týsk Samherja-skip fingið nøvn
Ein sólskinssøga á vetri
Íslendsk lodnuskip hava rokveiðu - norðmenn á veg
Vandi fyri álvarsomum stríði millum Danmark og Grønland
Eg sakni heildarætlan fyri fiskivinnuna
R7 Premier League 9 - aftaná 24. umfar
Samrøða við Hans Jacob Hjelm, um Dansibandsfestivalin
Klipp fyri at brúka telefon í bilinum - kanska eisini í Føroyum
Messi brendi brotsspark
Samband
Postboks 226
FO-600 Saltangará


text:
Orð og lag: J.A. Hultman
Týtt: Hansa Joensen
1. Jesus kemur, Jesus kemur!
Lúðurin brátt hoyrist her;
hann sum Kongur og við æru
sæst tá um ta heilu verð.
Niðurlag:
Áh, at øll vit hava olju
lampum okkara tá á,
so vit, tá ið Jesus kemur,
kunnu í hans ríki ná!
2. Kanst tú – kæra sál, eg spyrji –
kanst tú møta Gudi har,
elskar tú nú Harran Jesus?
Kæri vinur, svara mær!
3. Sælur tann, sum bíðar eftir
Kristi komu foldum á!
Einaferð hann skal við gleði
Frelsaran í Himli sjá.
4. Leið meg so, áh, Harri Jesus,
at, tá burt eg fara má,
sælur eg kann heimið náa
og hjá tær kann hvílu fá!


text:
Orð: R. J. Hughes
Lag: C. O. Earl
Týtt: Kajfinn Hammer
1. Bara Guð mín ófrið kendi,
bara Guð sá hjarta mítt;
nú í sól eins væl og skugga
slær mítt hjarta glatt og frítt.
Niðurlag: Ei eg veit ein vin sum Jesus,
sum so trúgvur mót mær er.
Kærleiki Hans varar ævigt
og hvønn dag Hann nær mær er.
2. Vinir koma, vinir svíkja,
bara Jesus standa man!
Hann kann loysa bond, sum binda,
tá eg biði svarar Hann.
3. Henda tíð er full av vandum,
Jesus er mítt hvíldarstað!
Tí er í Hans ríku frelsu
sál mín ævigt trygg og glað.


text:
Løgtingsfíggjarlógaruppskotið/2018 var lagt fyri tingið Mikkjalsmessudag. Nú hevur fíggjarnevnd løgtingsins lagt álit fram henni viðvíkjandi, og nevndin hevur býtt seg upp í ein meiriluta og ein minniluta. Samgonguumboðini umboða meirilutan og Ruth Vang er forkvinna nevndarinnar. Hini í meirilutanum eru Pauli Trond Petersen (T), Kristin Michelsen (J) og í løtuni er Kristianna Winther Poulsen (J) avloysari fyri Helenu Dam á Neystabø, sum er í farloyvi frá tinginum. Í minnilutanum sita Bill Justinussen (M), Jacob Vestergaard (F) og Bárður á Steig Nielsen (S).
Meirilutin, samgonguumboðini, mæla m.a til í álitinum, at hálv triðja – 2½ – millión krónur verða settar av til ætlaða innkomuvegin til bygdirnar Runavík, Saltangará og Glyvrar, í sambandi við, at undirsjóvartunnil nú verður gjørdur undir Tangafirði, sum ætlandi verður liðugur í 2020.
Í drúgva tíð hevur nógv samskifti verið ímillum Runavíkar kommunu og Landsverk, um at finna eina loysn á hvussu væntandi økta ferðslan eystaru megin við Skálafjørðin skal skipast, eftir at koyrandi verður ígjøgnum undirsjóvartunnilin um 2-3 ár. Partarnir heittu á EM-ráðgeving, sum heldur til á Líknargøtu í Saltangará, um at neyvætla, og júst í dag hevur fundur verið, har hesir tríggir partarnir hava sitið saman fyri at meta um verkætlanina.
Runavíkar kommuna hevur valt at fyrireika verkætlanina út í æsir, áðrenn veruligar samráðingar verða tiknar upp við politiska landsmyndugleikan um hvussu tey fíggjarligu viðurskiftini, ferðsluæðrini viðvíkjandi, skulu loysast. Kortini hevur Landsverk frá byrjan verið við sum helvtarpartur í fyrireikingini, og nógv samskifti hevur hartil verið ímillum borgarstjóran og leiðandi samgongupolitikarar og fíggjarnevndarlimir løgtingsins, serliga umboðandi samgonguna, um hetta málið.
Nú, fyri lok álitisins, var dúgliga samskift, og tað er at frøðast um, at meirilutin í fíggjarnevnd løgtingsins, Ruth, Pauli, Kristin og Kristianna, fingu tað at bresta fyri nevi soleiðis, at verulig gongd nú fæst á málið. Verður ikki komið á mál við innkomingarvegnum, sum verður leiddur frá tunnilsmunnanum ígjøgnum fjøruna, framvið havnarlagnum, inn á Glyvrar, í landsvegin beint omanfyri Bakkafrost, verður verandi vegur ígjøgnum býin als ikki nøktandi til hin økta títtleikan, sum fer at taka seg upp í ferðsluni, eftir at koyrandi verður undirsjóvar ímillum Runavík og Havnina.
Táið neyvprosjektið verður endaliga liðugt, verður arbeiðið boðið út, samstundis sum samráðingar vera tiknar upp við landsstýrið um hvussu bæði tað verkliga og fíggjarliga skal fáast í eina trygga og nøktandi legu frameftir. Innkomuvegurin til býin er avleiðing av undirsjóvartunlinum, sum landið eigur, og tekur gjald fyri at aka ígjøgnum, tí er hetta eitt mál, sum fleiri partar mega loysa í felag.
Tað, at samgonguumboðini í fíggjarnevnd løgtingsins nú hava sett sjøtul á og tikið stig til at raðfesta innkomuvegin til Runavíkar, Saltangará og Glyvrar á Løgtingsfíggjarlógini/2018, boðar frá góðum, og er fráboðan um, at verkætlanin, Fjøruvegurin, liggur í tryggum og góðum lands- og kommunalum hondum næstu árini fram til og við 2020/21.
Runavíkar kommuna takkar teimum, sum nú stjórna landinum, fyri hetta neyðuga stigið.
Tórbjørn Jacobsen, borgarstjóri


text:
Orð: C.A. Stenholm
Lag: Heini Hansen
Týtt: Victor Danielsen
1. Lívið, tað svinnur sum dreymur á nátt,
árini renna avstað,
lívið sum streymurin skundar sær brátt,
fýkur sum følnaða blað.
2. Farin við alla er dagur, ið fór,
gloymdur so mangan hann varð;
goymd er hvør gerð, bæði lítil og stór,
Harrin ei gloyma skal tær.
3. Føddur at verða og liva á fold
eina so stokkuta tíð,
vikna og doyggja og leggjast í mold –
alt er bert fáfongd og stríð.
4. Alt hetta veitst tú, mín vinur, so væl –
deyðin tær stendur við lið;
einaferð lívstráðin slíta hann skal,
kanst tú tá doyggja í frið?
5. Spyr eftir Harranum, spyr nú í dag!
Leingi hann bíðandi stóð;
blóðið skal tváa teg, trúgv tú á tað,
Jesusar frelsandi blóð!
6. Minst, hvussu tíðin sær skundar avstað!
Skjótt søkkur sólin í kav,
skjótt skalt tú síggja hin seinasta dag,
Harrin til frelsu tær gav.


text:
Hesir eru rættir sjómenn
Fiskimenn í Monrovia hjálpa til við útbering av rísi til ebolaraktu familjurnar niðri við strondina. Teir hava føroyska merkið á bátinum, blusunum og hava eisini vundið føroyska merkið á stong.
Continue Reading | Comments Off on Hesir eru rættir sjómenn
Hesi hava tørv á hjálp
Annie 3 ár, Zebede 5 ár, Yeahbylin 6 ár, Blessing 7 ár, Carlos 9 ár og Cyntia 16 ár hava brúk fyri hjálp. Foreldrini hjá teimum doyðu av Ebola. Fólk eru bangin at hjálpa, tí tey halda, at tey blíva smittað av ebola. Vit í ABC vilja gjarna hjálpa hesari familjuni og vit hava brúk fyri tær.
Continue Reading | Comments Off on Hesi hava tørv á hjálp
Tøkk úr Liberia
Takkarbræv fyri tykkara hjálp!
Góðu sponsorar og leiðarar í ABC barnahjálp Føroyar.
Eg beri hesa heilsan vegna børnini og starvsfólkini í ABC Liberia. Vit eru Harranum ógvuliga takksom fyri, at vit eru á lívi í hesi ræðuligu ebolakreppu. Júst nú er framgongd, grundað á úrslitini hjá Ebola Taskforce. Deyðiligheitin er lækkandi, og færri sjúklingar eru á sjúkrahúsunum kring landið.
20. desember var stjórnarval, sum er ein ábending um, at støðan við ebola er batnandi.
Continue Reading | Comments Off on Tøkk úr Liberia
Stuðla nú eisini børnum í Pakistan
Seinastu seks árini hava føroysk stuðulsforeldur í gjøgnum ABC barnahjálp stuðla børnum í Senegal og Liberia, og nú er eisini møguleiki at stuðla børnum í Pakistan.
Continue Reading | Comments Off on Stuðla nú eisini børnum í Pakistan
Tey smáu kunnu eisini gera mun
Gunnvá fekk eitt hugskot og gjørdi tað til veruleika.
“Mamma, vit burdu gjørt eitt Tombola, og givið pengarnar til ABCbarnahjálp!” Og so fór hon í sving, at baka piparnøtur og gera tombolaseðlar. Og seinni sama dag stóð hon so uttanfyri Heygabúðina í Klaksvík við sínum lítla tombola.
Inn komu nærum 200 kr, sum fara allar til ABCbarnahjálp.
Jú, vit kunnu øll gera mun 🙂
Ynskir tú at stuðla, kanst tú nýta PayPal knøttin í høgru síðu á framsíðuni ella flyta pening á kontu í Norðoya Sparkikassa 9865-103.480.9.
Skrivað hevur Hilda Viderø
(Trýst á myndina fyri at gera hana størri)
Continue Reading | Comments Off on Tey smáu kunnu eisini gera mun
Rørandi søga um at gera mun
Gev tær stundir at lesa hesa rørandi søgu frá filippinsku Marithy,
sum fekk stuðul til skúlagongd, nú sjálv er mamma og hevur eitt gott lív.
Nina Dalsgaard, sum í fleiri ár stuðlaði Marithy, hevur samband við hana enn.
Nina ynskir at fortelja søguna fyri at vísa á, at tann “lítla” hjálpin veruliga munar.
Continue Reading | Comments Off on Rørandi søga um at gera mun
Ebola hóttir Afrika
Ræðuliga Ebola sóttin herjar í Liberia, har ABC barnahjálp rekur eitt barnaheim við meira enn 50 fólkum, har av 28 børnum undir 18 ár.
Vit gera alt vit kunnu fyri at verja tey og á myndini síggja vit nøkur teirra við undirvísingartilfari um Ebola.
Hjálp okkum at hjálpa teimum við at flyta pening á konto í Bank Nordik 6460 -175.789.1. Merk flytingina “Heilivágur”.
Hjartans takk fyri stuðulin.
Continue Reading | Comments Off on Ebola hóttir Afrika
“Børn hjálpa børnum” í Klaksvík
Leygardagin 29. mars mugu klaksvíkingar minnast til at hava pening tøkan, tí tá skipar ABC barnahjálp fyri hurð til hurð innsavning í Klaksvík. Tað vera børn saman við vaksnum, sum frá klokkan 13.00 fara at savna inn undir heitinum Børn hjálpa børnum
ABC barnahjálp heitir á foreldur í Klaksvík um at tekna seg at hjálpa til við innsavningini saman við børnum sínum. Innsavningin er eitt gott høvi hjá foreldrum at gera nakað øðrvísi og gott saman við børnunum.
Continue Reading | Comments Off on “Børn hjálpa børnum” í Klaksvík
Hjartans takk fyri stuðulin
Við hvørt mánaðarskifti er tað okkum ein gleði at síggja, hvussu trúliga einstaklingar og fyritøkur stuðla ABC barnahjálp.
Continue Reading | Comments Off on Hjartans takk fyri stuðulin
Vit eru vónin
– Fyri mong børn er lívið merkt av órættvísi, tí lívsins treytir eru, at tey fáa lív uttan sjálvi at hava møguleikan at velja hvar, ella saman við hvørjum, tey skulu liva, sigur Tóra við Keldu í ummæli sínum av einari heilt einastandandi myndaframsýning, sum læt upp í býráðshøllini í Klaksvík hósdagin 16. august.
Framsýningin verður opin í umleið tríggjar vikur.
Continue Reading | Comments Off on Vit eru vónin


text:
Føroya Skúlabókagrunnur hevur sett sær fyri at gera nýtt føroyskt heimsatlas. Seytjan ár eru liðin síðani fyrsta og higartil einasta atlas kom út í landinum. Skúlabókagrunnurin, sum eisini gav tað atlasið út, vil hoyra almenningin, innan farið verður í gongd við nýggja atlasinum. Undan hesum fundi eru lærarar hoyrdir, bæði í fólkaskúla og á miðnámi. Fyrsta atlasið er selt í 11.000 eintøkum, sum gevur eina ábending um at fólk hava tikið tað til sín og at málbólkurin eisini er uttan fyri skúlagátt. Meiningarnar eru nógvar, serliga tá umræður mál og hvørji heiti skulu brúkast. Skal gamla orðið hálvoyggj takast fram aftur, ella skal tað framhaldandi eita nes? Og hóast heimsins stóru mál brúka heitið Peninsula, Halbinseln og halvø, so er rættuliga margháttligt at tosa um eina oyggj, sum er hálv. Og Langanes er eitt kent navn, so hví ikki lata hetta snøgga orð, nes, rúma tí týdningi tað kann bera, frá Glyvursnesi, til Iberiska nesið. Lítla Dímun er jú eisini ein oyggj, eins og Grønland. Her verður ikki tala um smáoyggj og stóroyggj, hóast vit hava Ravns Stóroy í Føroyingahavnini. Og júst hesin staður, Føringahavnin í Grønlandi, man vera einasti staður, har vit hava sett okkara frámerki úti í heimi. Er tað imperialistiskt at taka henda søguliga veruleika við í eitt nýtt føroyskt heimsatlas? Umframt landafrøðiligt kjak, var semja um at halda í hevd ein málsligan greiddleika í nýggja atlasinum. Men greiddleiki valdast. Formaðurin í málnevndini vísti á tað kunnandi og eintýðugt upplýsandi í orðum og teksti yvirhøvur. Serliga í undirvísing eiga vit at sleppa frá einum máli í klombrum. Ein frálíkur fundur, sum hevur lagt lunnar undir nógvar almennar viðmerkingar í miðlunum. Nú verður ein fakbólkur settur, so støða kann takast til hvussu nýggja føroyska heimsatlasið skal síggja út.
Skráin fyri almenna fundin um nýtt atlas:
- Niels Petersen, stjóri í Føroya Skúlabókagrunni: Um almennu uppgávuna hjá Føroya Skúlabókagrunni og um grundsjónarmið fyri navnagávu í ‘Heimsatlas’ (1993) 10 min
- Jógvan í Lon, formaður í Føroysku Málnevndini: Um móðirmál í undirvísing og almennum undirvísingarmiðlum 10 min
- Jonhard Mikkelsen, stjóri í Sprotanum: Týðningurin av nýggjari orðagerð í bókútgávum 10 min
- Rúni Bjarkhamar, lærari, um brúksnyttu í ‘Heimsatlas’ 5 min
- Sámal Matras Kristiansen, form. í lesiætlanarnevnd, um brúksnyttu í ‘Heimsatlas’ 5 min
- Uni Arge journalistur, um at brúka nýggj landafrøðilig nøvn 5 min
- Ernst S. Olsen, lærari og málfrøðingur um føroysk staðarnøvn í Føroyingahavnini 5 min


text:
Um Listaskúla Føroya
Endamálið hjá Listaskúla Føroya er at veita undirvísing á høgum støði í skapandi lærugreinum, bæði í teori og praksis. Listaskúlin samstarvar við skúlar, listafelagsskapir og mentanarstovnar at menna listaligu evnini og gávurnar hjá næmingunum og styrkja listalívið í Føroyum.
Listagreinar
Listaskúli Føroya skal eftir ætlan veita frálæru í øllum listagreinum uttan tónleiki, tí tónleikur hevur í løtuni eina sera vælvirkandi skipan við Føroya Musikkskúla. Vit bjóða fram hesar listagreinar:
Listafólk
Øll yrkislistafólk kunnu verða undirvísarar á Listaskúla Føroya, tað einasta sum krevst er, at tey lúka treytir Listaskúlans. Hesi listafólk eru higartil knýtt at skúlanum:


text:
Vísindavøka byggir brýr millum granskarar og almenning
Á hvørjum ári skipa Granskingarráðið og granskingarstovnarnir í Føroyum fyri Vísindavøku. Endamálið er at økja um áhugan fyri gransking og fyri granskingarúrslitum í samfelagnum.
Tiltakið er er sprottið úr átakinum European Researchers’ Night, sum hvørt ár verður fyriskipað seinasta fríggjakvøld í september og í døgunum frammanundan. Tiltakið verður hildið í býum kring alt Europa.
Við Vísindavøkuni ynskja Granskingarráðið og stovnarnir at skapa øktan kunnleika til og áhuga fyri tí, sum fer fram innan føroyska granskingarheimin. Høvi er hjá stórum og smáum at hitta granskarar og síggja og hoyra, hvat teir arbeiða við og hvat hetta hevur at týða fyri fólk í Føroyum.
Vísindavøkan 2017 verður 10. í røðini
Vísindavøkan 2017 verður 29. september. Aftur hesaferð verður Vísindavøkan í Perluni, Reinsarínum og á Perlutorginum. Eisini verður farið við Vísindavøku á ferð, tó í einum endurskoðaðum hami. Les meiria um Víisndavøki 2017 her
Tilfar frá farnum Vísindavøkum
Í vinstra bredda ber til at finna ymiskt tilfar frá undanfarnu tiltøkunum.
Niðanfyri eru greinar og bløð, sum eru útgivin í sambandi við Vísindavøkuna
Greinarøð frá Vísindavøkuni 2016


text:
Tannlæknar
Tannlæknin hevur lært at kanna og viðgera tannhald og tenn. Kanning og viðgerð fer fram á tannlæknastovum. Góð tannlæknaútbúgving og tøknifrøðilig menning hava gjort viðgerðina trygga og næstan pínuleysa í Vesturevropa og USA. Heldur tannlæknin, at sjúklingurin fer at fáa ilt, verður hann doyvdur.
Brennir ein tonn, borar hann tað brenda burtur. So verður plast ella amalgam, sum harðnar skjótt, fylt í aftur. Tannlæknin kann eisini seta krúnu á brotna tonn. Nú taka tannlæknar ikki tenn og geva fólki handilstenn uttan so, at eingin annar møguleiki er. Okkum nýtist ikki at fara so mong ár aftur í tíðina, at støðan var heilt øðrvísi. Nógv høvdu ringar tenn og máttu taka tær blaðung. Tannlæknar beina eisini tenn. Tá ganga fólk við skinnara, sum trýstir tær skeivu tenninar á beint.


text:
Suomi, sum landið eitur á finskum, er norðasta sjálvstøðuga land í heiminum eftir Ísland. Ein loftmynd av Finnlandi hevði víst okkum eina vakra landslagsmynd við frostmýrum, skógum, mýrum og mest sum ótaldum vøtnum, hólmum og oyggjum. Størsti parturin av landinum er skógur, har fura, grann og bjørk vaksa; kavin liggur næstan allan veturin. Í øldir var Finnland undir svenskum yvirvaldi, til tað kom undir Russland í 1803. Finnland gjørdist sjálvstøðugt land í 1917. Finska mentanin er ólík mentanini í hinum Norðurlondum, og finskt er ikki skylt við norrønu málini.
Um 10% av Finnlandi eru vøtn, og tilsamans eru tey um 70.000, og verður Finnland tí javnan nevnt "landið við teimum 1000 vøtnunum". Størsta vatnið er Saimaavatn við fleiri hundrað oyggjum og hólmum. Ferjusigling er vanligasta ferðasambandið ímillum oyggjarnar fram við strondini. Um veturin mega ísbrótarar javnan bróta ísin, so farmaskip og ferjur fáa siglt fram við strondini.
Høvuðsstaður Finnlands, Helsinki, er út ímóti havinurn og liggur opin og frítt fyri. Í býinum er óføra góð havn, og frarn við havnalagnurn er sølugøta, har fólk selja fisk, frukt, grønmeti og blómur. Í Helsinki eru mong spennandi og nýmótans hús bygd soleiðis, at tey hóska saman við tí gamla og skapa ein serligan finskan byggistíl.
Viður er høvuðstilfar í hesum skógarlandinum - Finnland og Svøríki eru tey lond í Evropa, ið høgga mest av grann og øðrum viði. Trøini verða flutt til sagvirkini, har sumt verður sagað til plankar og bretti, sumt gjørt til krossvið og spønuplátur og sumt malið og kókað til pappírstilfar. Tá ið viðurin verður kókaður, fæst træspritt, sum verður brúkt í evnafrøðiídnaðinum. Saguspønir, børkur o. a. avlop verður brent í orkuverkum.
Norðastu partarnir í Noregi, Svøríki og Finnlandi verða nevndir Sámaland eftir sámunum, ið búgva í hesum víðføra landøki. Sámarnir hava egið mál og serstaka mentan og royna at vinna sær sørri sjálvræði í landøki sínum. Hjá mongum sámum er reindýrahald enn høvuðssvinna, men gongdin er, at teir meir og meir liva sum øll hini fólkini í hesum londum.
Siðurin at hava baðstovu kom úr Russlandi til Mið- og Norðurevropa í miðøld. Hon gjørdist væl umtókt í Finnlandi, og í flestu finsku húsum er baðstova, "sauna". Hetta er lítið, brennandi heitt rúm, har fólk sita og hvíla seg og "sveitta seg reinan". Javnan oysa tey vatn á heitu steinarnar á ovninum, so at stovan fyllist við heitari guvu. Siður er, at alt húskið fer í baðstovu eina ferð um vikuna.
Tjóðardagur finna er 6. desember. Tá hátíðarhalda finnar frælsisyvirlýsingina frá 1917, tá Finnland gjørdist frælst frá Russlandi.
Kelda: Heimsins lond. Bókadeild Føroya Lærarafelags og Føroya Skúlabókagrunnur. Tórshavn 1999.
Høvuðsstaður: Helsinki
Vídd: 338.130 km2
Fólkatal: 5.259.250
Alment mál: finskt, svenskt
Átrúnaður: kristindómur 90%, aðrir 10%
Stýrðislag: fólkaræði, fleirflokkaskipan
Gjaldoyra: evra (EUR)


text:
Harry hevur nú fingið ta døpru, hættisligu og eftir øllum at døma ógjørligu uppgávu at skula finna og beina fyri seinastu horcruxunum hjá Voldemort. Ongantíð áður hevur hann kent seg so einsmallan, ongantíð hevur lagnan kenst so tung. Men Harry noyðist onkursvegna at finna ta styrki inni í sær sjálvum, sum krevst at fullføra uppgávuna, honum er litin í hendi.
Hann má fara úr fjálgu Kaninholuni og óttaleysur, uttan at ivast, má hann ganga miskunnarleysu gøtuna, sum honum er ætlað at fara.
Í sjeyndu og seinastu bókini svarar J.K.Rowling hegnisliga teimum mongu spurningunum, ið so mong hava bíðað spent eftir.
Søgan um Harry Potter hevur hugtikið lesarar í milliónatali kring allan heim, síðan fyrsta bókin kom út í 1997.
Aftur


text:
Alheims heilsudagur - Leygardagin 7. apríl 2018
Leygardagin er alheims heilsudagur hjá WHO undir slagorðinum:
· Heilsa sum tað fremsta og heilsa fyri øll allastaðni.
Á henda hátt eiga vit at venda eyguni ímóti fólkaheilsuni, sum er eitt tað týdningarmiklasta virðið í einum samfelagi og at skilja, at heilsufremjan eigur at vera fyri allar borgarar í samfelagnum.
Dagurin kann geva okkum øllum íblástur, motivatión og vegleiðing til heilsufremjan. Hetta merkir, at vit øll kunnu geva teimum, sum hava valdið og hava møguleika at broyta viðurskiftini, ið gagna fólkaheilsuni, hugskot til heilsufremjan.
Tilber at eggja myndugleikum at arbeiða fyri heilsufremjan við t.d. at vísa til lond, sum longu hava framgongd við t.d. UHC (Universal Health Coverage). At veita amboð til at eitt skipað orðaskifti, hvussu UHC kann fremjast í verki og betrast. Seinastu ára tíggini hevur UHC (Universal Health Coverage) verið við til at menna strategiskt arbeiði fyri at náa málum sum atgongd til dygdargóða hjálp, verja lond ímóti umfarssjúkum, minka um fátækradømi og vandan fyri hungursneyð, skapa arbeiðspláss, vaksa um fíggjarligan vælstand og líkarætt fyri bæði kynini.
Tað eru nú 70 ár síðan, at WHO varð sett á stovn. WHO heitir á heimsins leiðarar til at liva upp til lyftið, sum er givið, tá semja varð um burðardyggað menning í 2015 og binda seg til verulig stig at betra um fólkaheilsuna.
Fólkaheilsuráðið vónar á alheims heilsudegnum at slóða verður fyri at føroyskir politikarar, leiðarar og ábyrgdarpersónar framyvir fara at taka størri tøk fólkaheilsuni at frama – at fatanin av fólkaheilsu verður víðkað ímóti tí breiða heilsuhugtakinum, har fólkaheilsa og heiljafremjan ikki bert fevna um heilsumál, men eisini sum almanna-, menta-, vinnu-, innlendis- og fíggjarmál.
Fólkaheilsuráðið
http://www.who.int/campaigns/world-health-day/2018/en/


text:
TRAFIKREGLAR TIL UPPHITING OG DRÁTT
Grein 1.
Upphitingarøkið skal vera avmerkt á korti, sum verður sent út til feløgini frá stevnufyrireikaranum, og eitt kort skal verða við dráttin á minst A0 stødd.
Grein 2.
Manningar, sum skulu hita upp, skulu nýta ávísta upphitingarøkið.
Grein 3.
Skiftiøkið hjá manningum skal liggja burtur frá dráttinum, so tað ikki órógvar tær manningar, sum skulu út við bátum.
Grein 4.
Manningar, sum skulu út til start, hava fyrsta rætt framum tær manningar, sum skulu upp við bátinum eftir teirra róður. Bátar, sum fara út til start, halda seg til sítt stýriborð, og bátar, sum skulu upp, halda seg til sítt stýriborð.
Grein 5.
Skiftingarøkið hjá manningunum skal vera avmerkt á kortið, sum verður sent út til feløgini frá stevnufyrireikaranum, og eitt kort skal verða á dráttinum á minst A0 stødd.
Grein 6.
Skiftan av manningum skal vera framd á tí økinum, sum er ávíst av stevnufyrireikaranum.
Grein 7.
Drátturin skal vera so nær við málbilin sum gjørligt.
Grein 8.
Bátur skal rógva beinleiðis frá dráttinum ella skiftingarøkinum út at telja endaspurt, og síðan út á upphitingarøkið.
Grein 9.
Bátur skal rógva beinleiðis frá upphitingarøkinum og út á startin í somu løtu, flaggið hjá startdómarnum er vundið á stong.
Grein 10.
Bátur skal rógva beinleiðis frá málinum og inn á dráttin ella á skiftingarøkið.
Grein 11.
Manningar skulu telja endaspurt uttan fyri kappróðrarøkið.
Grein 12.
Brot á hesar greinar kunnu geva ávaring.


text:
Nær og hvussu eru skeiðini skipaði?
Óheft um tú hevur valt søgu, politikk og umsiting ella sosialvísund og planlegging, varar útbúgvingin í 2 ár og semestrini hava sama bygna. Hann sær soleiðis út:
Skeiðini
1. Lestrarhálva
Á fyrstu lestrarhálvu verður dentur lagdur á teori, metodologi og tvørfakligum samstarvi. Ein týdningarmikil partur av hesi lestrarhálvu er, at tú kemur at arbeiða við einum ávísum masterlæruprojekti í einum sokallaðum "praksisfelagskapi". Tú kemur við øðrum orðum at samstarva við onnur lesandi og vísindastarvsfólk á deildini. Fakskeiðini geva tær eina víðkaða innførslu í teori og metodologi, og hetta kemur at stuðla arbeiðsgongdini við masterlæruprojektinum.
Lestrarhálvan er skipað í 3 partar:
5 ECTS er skeið í metodologi, ið gevur tær epistemologiska og vísindafilosofiska grundarlagið fyri masterlæruskipanin. Hetta skeiðið liggur av tí sama fyrst í lestrarhálvuni og endar við eini skrivligari einstaklinga próvtøku.
10 ECTS eru fakskeið har tú fært innførslu í teoretiska og metodiska grundarlagið í vísindagreinini, sum tú hevur valt. Fakskeiðini eru vanliga samansett av fyrilestrum og kjakbólkavirksemi. Fakskeiðini enda við eini skrivligari próvtøku.
15 ECTS eru sett av til masterulæruprojektið. Hetta fevnir sostatt um helvtina av arbeiðsorkuni á lestrarhálvuni. Arbeiðsgongdin við masterlæruprojektinum byrjar beinanvegin og heldur áfram alla lestrarhálvuna við eitt nú bólkaframløgum og felags seminarum.
NB! ECTS stendur fyri European Credit Transfer System, og er eitt mát fyri, hvussu nógvar tímar ein lesandi samanlagt skal seta av til eitt ávíst skeið. 1 ECTS svarar til millum 25 og 30 tímars arbeiði.
GG: tíðarrammurnar eru bert vegleiðandi
Metodologi: 20. august til 17. september
Fakskeið/teori: 18. september - 13.november
Masterlæruprojekt: 16. november - 30. januar
2. Lestrarhálva
Á aðru lestrarhálvu tekur tú fak innan títt serøki á útlendskum universiteti. Tað er týdningamikið, at tú í samstarv við Masterlærutoymi fert í gongd við at leggja aðru lestrarhálvu til rættis longu í byrjanini av fyrru lestrarhálvu.
Samstundis sum tú lesur á útlendskum universiteti, er tað krav, at tú rapporterar og luttekur á webinar/videofundum við felagslesandi og masterlæru undirvísarum umvegis alnótina.
Onnur lestrarhálva er skipað í 2 partar:
25 ECTS skeið frá útlendskum universiteti
5 ECTS aktiv luttøka á webinar/videofundum og rapportering
Tíðarramman er: januar/februar 2015 til mai/juni 2015
3. Lestrarhálva
Á triðja semestri fert tú i praksislæru/phronetikum.
Hetta merkir, at tú, grundað á avtalu millum teg og ein stovn ella virki, granskar eina fakliga viðkomandi uppgávu, samstundis, sum tú eisini luttekur í vegleiðing og metoduskeiðum á Setrinum. Harumframt er ein minni partur av lestrarhálvuni ein teoretisk og metodisk fyrireiking til masterritgerðina.
Tað hevur týdning, at tú arbeiðir aktivt við fyrireiking til serritgerðina longu her. Tískil samskipa vit tína praksislæru soleiðis, at stundir eisini vera til at arbeiða á Setrinum fastlagdar dagar. Harumframt verður tú biðin um at gera eitt slag av synopsu, sum skal virka sum grundarsteinur til sjálva ritgerðina.
Lestarhálvan er skipað í 2 partar:
25 ECTS praksislæra/phronetikum
5 ECTS synopsa
4. Lestrarhálva
Fjórða lestarhálva er tilætlað masterritgerðini.
Umframt at hvør lesandi fær ein atknýttan vegleiðara, so er ætlanin eisini at skipa fyri felagsvirksemi, har tit sum lesandi fáa høvi at sparra, motivera og stuðla arbeiðsgongdini hjá hvørjum øðrum.
30 ECTS masterritgerð


text:
Sisimiut hevur landað í Kollafirði
vinna13-06-2018 - 21:37 - Jóanis Nielsen
Grønlendski trolarin Sisimiut hevur landað í Kollafirði, teir hava fiskað í Barentshavinum, har teir hava eina kvotu uppá umleið 2.000 tons, teir hava landað tríggjar ferðir í Norra og komu nú heim við tí seinasta - góð 500 tons.
Í dag hevur Sisimiut verið á Havnini eftir trolútgerð og tikið proviant v.m., eisini er fólk frá MEST umborð til ymiskt viðlíkahaldsarbeiðið.
Sisimiut fer vantandi av Havnini seint í morgin, tá verður kós sett til Eystur-Grønland, har teir fara at fiska svartkalva.
Skipari hendan túrin verður Pauli Olsen.


text:
- Tíðindi, mentan og ítróttur
Eik-málið: Grein 19 nevndin orðað arbeiðssetning
Grein 19 nevndin hjá løgtinginum, sum kannar Eik Grunnin og eftirlitið við grunninum, hevur nú orðað ein meira nágreiniligan arbeiðssetning enn tann, sum stóð í uppskotinum til samtyktar, ið løgtingið samtykti 28.mai.
Á fundi í dag avgjørdi nevndin, at kanningin í høvuðsheitum eigur at lýsa lógargrundarlagið undir eftirlitinum við føroyskum vinnurekandi grunnum frá 2002 til mai í ár og lýsa eftirlitið við Eik grunninum í hesum tíðarskeiði.
Kanningin skal staðfesta, um samsvar var millum lógargrundarlagið og eftirlitið við Eik grunninum.
Grein 19 nevndin skal eisini lýsa viðtøkurnar og lógargrundarlagið hjá Eik grunninum frá 2002, til hann gavst í 2010. Og staðfesta, um samsvar var millum viðtøkur, lógargrundarlag og virksemið hjá Eik grunninum.
Endamálið er í báðum førum at vísa á, hvat skal gerast fyri at forða endurtøkum, bæði viðvíkjandi mannagongum og avleiðingum.
Sí eisini


text:
Norðurkorea avlýsir toppfund við Suðurkorea
Landið hóttir eisini við at avlýsa fundin millum Kim Jong-un og Donald Trump.
Norðurkorea hevur óvæntandi avlýst toppfundin við Suðurkorea, sum annars skuldi vera í dag. Orsøkin er ein felags hernaðarvenjing hjá Suðurkorea og USA.
Ætlanin var, at fundurin í dag skuldi vera framhald av fundinum sum var í farna mánaði millum leiðararnar í báðum londunum, Kim Jong-un og Moon Jae-in.
Norðurkoreanska tíðindastovan KCNA kallar hernaðarvenjingina “eina provokatión”, og sigur, at toppfundurin við Suðurkorea er útsettur “í óásetta tíð”. Eisini sigur tíðindastovan, at ætlaði fundurin tann 12. Juni millum Kim Jong-un og amerikanska forsetan Donald Trump, kann eisini koma í vanda.
Norðurkorea hevur ongan áhuga í at møta USA, um tað bara er annað av londunum, sum skal sleppa sær av við kjarnorkuvápnini, ljóðar úr Norðurkorea.
Fráboðanin úr Norðurkorea hevur vakt argilsi í Suðurkorea, men tey vóna tó framvegis, at Norðurkorea fer at broyta hugsan, soleiðis at samráðingarnar millum londini kunnu halda fram, skrivar suðurkoreanska tíðindastovan Yonhap.
“Avgerðin hjá Norðurkorea um at útseta týdningarmiklar samráðingar orsaka av hernaðarvenjingum millum Suðurkorea og USA, er ikki í samsvari við andan í Panmunjom-avtaluni og er harmilig,” sigur Baik Tae-hyun talsmaður fyri suðurkoreanska sameiningarmálaráðið.
Tá leiðararnir í báðum londunum hittust á søguliga fundinum í apríl, undirskrivaðu teir Panmunjom-avtaluna, sum millum annað miðar ímóti at gera Koreansku Hálvoynna kjarnorkufría. Suðurkorea vónar, at henda avtalan framvegis stendur við.
Amerikanska uttanríkismálaráðið sigur, at tey hava einki frætt - hvørki frá Norður- ella Suðurkorea um eina møguliga avlýsing. Tey hava heldur ikki fingið nakað alment mótmæli úr Norðurkorea í sambandi við hernaðarvenjingina.
Venjingin er ein afturvendandi árlig venjing, sum sambært USA og Suðurkorea einans snýr seg um verjustøðu, og á ongan hátt brýtur nakra avtalu millum partarnar.
Kelda: TV2
Mest lisið í farnu viku
Landsstýrismaðurin segði ósætt á tíðindafundinum
Hans Joensen: Eg eri ein skuffaður maður
Seldu kvotu og fingu hana aftur
Eru Menningarkvoturnar politiskt útlutaðar?
SU generatiónin í Løgtinginum skilir ikki, at feløgini hava verið í kreppu
Hoyr samrøðuna við skiparan á Klakki: "Vit kunnu fiska óavmarkað í Grønlandi"
Fiskikongar i Norðurhøvum
Møtti ISIS manni í Týsklandi
Nú eru løgreglufólk við hundum á hvørjum týskum sjúkrahúsi
Tað er ikki Tórbjørn Jacobsen, sum er boðin umborð, tað er borgarstjórin í Runavíkar kommunu
Flótidokkin í Hirtshals er koppa
Brátíðindi: Politiið í Føroyum hevur tikið málið upp aftur, viðvíkjandi illgrunasomum deyða
Uppsjóvarkvoturnar eru nógv størri enn ICES tilmælir
Tjóðveldiskabalin
Hoyr stjóran á Vestmanna Fiskavirki, hvussu menningarkvotan skal brúkast
Norðoya Fólkafloksfelag : Landið bløðir og kemur at bløða um vend ikki kemur í nú
Eg haldi veruliga ikki, at Høgni hevur blandað seg uppí viðgerðina av menningarkvotum, nú skotrøðirnar duna.
Tvístøða kjaksending (35) - Øll sendingin
Í India eru 2 gentur hópneyðtiknar og síðan brendar livandi
Hilbert Elisson: Fiskivinna og kvotur
"Líggjas" skal klippast
Í 10 ár havi eg møtt til hvønn einasta tingfund
Fiskurin var svangur, tí nógvir høvdu kíkað
Samherji víðkar virksemi
Samband
Postboks 226
FO-600 Saltangará


text:
Eyðun Klakstein 13.06.2018 (11:22)
HM-drama: Spanski venjarin tveittur heim
Dagin fyri, at HM-endaspælið í fótbólti byrjar, er greitt, at spanska landsliðið skal hava nýggjan venjara.
Spanska fótbóltssambandið hevur í morgun boðað frá, at venjarin Julen Lopeteguier sagdur úr starvi. Orsøkin er, at Lopetegui mánadagin skrivaði undir trý ára sáttmála við Real Madrid, har hann skal taka við sum venjari eftir HM-endaspælið.
Hetta fekk øði í leiðsluna í spanska fótbóltssambandinum, sum í morgun hevur sekkjað venjara.
Tíðindafundurin hjá spanska fóbtóltssambandinum varð sambært Eurosport nakað seinkaður, tí fundur var millum leiðsluna í fótbóltssambandinum, landsliðsvenjaran og teir tríggjar liðformenninar á landsliðnum – Andres Iniesta, David Silva og Sergio Ramos. Sambært Eurosport ynsktu spælararnir, at Lopetegui helt fram sum venjari undir HM-endaspælinum fyri at tryggja frið og framhald av arbeiðnum seinastu árini, men forsetin í fótbóltssambandinum vildi ikki ganga hesum ynski á møti.
Enn er ikki greitt, hvør skal verða venjari hjá Spania undir HM-kappingini, men roknað verður við einari fráboðan um tað innan stutta tíð. Millum teir, sum verða nevndir, eru U21 landsliðsvenjarin Albert Celades og fyrrverandi landsliðsspælarin Fernando Hierro, sum nú starvast í spanska fótbóltssambandinum.
HM-endaspælið í Russlandi byrjar í morgin.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Menning í trimum stigum
Ein fyrimunur við eini samansettari portalloysn er, at portalurin kann mennast í stigum, so at borgarin fær gagn av tænastunum so hvørt. Annar fyrimunur er, at hetta gevur møguleika at læra av royndunum hjá borgaranum og tillaga so hvørt.
Vit hugsa stórt, men byrja einfalt. Við at arbeiða stigvíst hava vit møguleika at fylgja rákinum, tí vit vita ikki í dag, hvussu heimurin háttar sær um t.d. fimm ár.
Strategibólkurin mælir til at fremja menningina í eitt fímm ára skeið frá 2015 til 2019. Niðanfyri er menningin lýst.
Í 2015
Fyrsta stig verður at allýsa loysnina, so at portalurin kann fara í útboð fyrst í 2016. Til allýsingina hoyrir at:
- greina tørvin
- kravfesta
- sniðgeva
- kostnaðarmeta
Í hesum arbeiði er avgerandi at taka støði í týdningarmesta áhugabólkinum, nevniliga borgaranum. Ein fortreyt fyri, at borgarin skal taka portalin til sín og fáa veruligan fyrimun av honum, er, at hann er einfaldur og ómakaleysur at brúka. Borgarin má hava lætt við at finna tær tænastur, honum tørvar, og hann má hava lætt við at fáa yvirlit yvir síni viðurskifti.
Til tess skal borgarin verða tikin við í greiningararbeiðinum. Mælt verður til at brúka serfrøðingar at skipa arbeiðið, so at tað verður gjørt á besta hátt.
Í 2017
Annað stig verður at menna eina lutfalsliga einfalda loysn, ið gagnnýtir verandi portalar og tænastur. Strategibólkurin metir, at fyrsta útgáva av einum felags borgaraportali kann vera klár longu við ársenda 2016. Tá ið talgildi samleikin er tøkur, t.e. felags innritan og talgild undirskrift, kann borgaraportalurin almannakunngerast og setast í verk. Hetta verður væntandi í 2017.
Í 2019
Sum triðja stig verður portalurin skraddaraseymaður til hvønn einstakan borgara, sum tá kann avgreiða øll síni viðurskifti á einum stað, samstundis sum hann kann fáa málrættaða og viðkomandi kunning frá myndugleikunum um viðurskifti, sum eru umráðandi fyri hann.
Út frá royndum verður síðan hildið áfram at útbyggja loysnina við nýggjum tænastum og nýggari tøkni, so at hon kann lofta teimum møguleikum, sum framtíðin fer at bjóða.


text:
Í sambandi við at Glasir flytur út í Marknagil, verða broytingar gjørdar í Bussleiðini.
Bussarnir, ið koyra framvið Glasir, eru Leið 1 og 4, ið steðga á Marknagilsvegnum, og leið 3 og 5, ið steðga á Landavegnum.
Sí alla ferðaætlanina hjá Bussleiðini: trýst her
Ferðslan, ið áður var savnað um Hoydalar, skal nú beinast í Marknagil í staðin, og tískil verður broyting gjørd á leið 5. Leið 5 koyrir í framtíðini ikki eftir Eystara Ringvegi og Hvítanesvegnum, men eftir Vegnum Langa, Sundsvegnum og Norðara Ringvegi og víðari sambært ferðaætlanini.
- Broytingin eigur ikki at ávirka borgaran til tað verra. Bussleiðin hevur fleiri leiðir, ið koyra til og frá Glasir, har trýstið nú kemur at vera, ið áður var økið við Hoydalar. Tað er avgerandi fyri okkum at veita eina góða tænastu, og vísir tørvurin seg at vera ein annar, mugu vit seta eyka inn. Tað má tíðin vísa, sigur Jákup Dam, formaður í teknisku nevnd.
Talvurnar við broyttu ferðaætlanini hjá Leið 5 verða skiftar á busssteðgistøðunum í viku 34, men vera tøkar á heimasíðuni hjá Tórshavnar kommunu frá mánadegnum 13. august.
Meðan arbeitt verður við Skúlanum á Fløtum og Musikkskúlanum, verður heitt á tey, sum brúka Leið 3 og 5 á Landavegnum – og sum skulu á Glasir – um at ganga eftir Perskonugøtu og at fylgja gøtuni víðari niðan til Glasir.
Um tú veitst okkurt, sum VP ikki veit - skriva so til vp@vp.fo


text:
RØKTARI TIL BÚNAÐARSTOVUNA
Søkt verður eftir røktara til Búnaðarstovuna. Starvið verður at seta skjótast gjørligt.
Arbeiðið kemur í størstan mun at fevna um røkt av fjósi og haga og djórunum, sum har til hoyra, saman við verandi røktara. Arbeiðsuppgávurnar eru ymiskar, alt eftir hvør árstíðin er.
Krøv til umsøkjarar. Góðan kunnleika til landbúnað og hollar arbeiðsroyndir innan landbúnað.
Arbeiðstíðin er full tíð, svarandi til 39 tímar um vikuna.
Starvið verður lønt sambært sáttmála millum Fíggjarmálaráðið og Starvsmannafelagið.
Fleiri upplýsingar um starvið fáast við at venda sær til Hans Martin Andreasen, tlf. 299013 ella Rólv Djurhuus, tlf. 299012.
Umsókn við viðkomandi skjølum skal vera Búnaðarstovuni í hendi í síðsta lagi 3. apríl 2018.« Aftur


text:
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
Í bókini, sum lýsir allar 155 firvaldar, sum eru sæddir í Føroyum, er ein inngangur, har greitt verður alment ...
Arbeiðsbókin til náttúru og tøkni í 5. flokki er ein nýggj utgáva, har nakrar av uppgávunum í arbeiðsbókini fr...
Rúmdina Henda bókin er um rúmdina. Hon er ætla at brúka í miðdeild fólkaskúlans í náttúru og tøkni. Í bókini k...
Fiskar undir Føroyum snýr seg um, hvørji fiskasløg eru við Føroyar, teirra føroyska navn og teirra vísindaliga...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Á bókini verður sagt frá 13 av teimum vanligastu blómusløgunum í Føroyum. Blómurnar eru: brobber, undirløgugra...
Hent handbók, tá farið verður út at kanna fjøruna. Bókin er ætlað fólkaskúlanum, men kann nýtast av øllum, ið ...
Bókin er um eina blinda gentu. Men hetta er eisini ein bók um, hvussu tað er at vera brekaður í einum umhvørvi...
Stødd 70 x 90 cm. Á talvuni eru 42 myndir av vanligastu fuglum í Føroyum. Myndirnar eru talmerktar, og navnið ...
Á talvuni eru 42 myndir av vanligastu fuglum í Føroyum. Myndirnar eru talmerktar, og navnið á fuglinum stendur...
Bókin er um fuglin í Føroyum, Áslandi, Hetlandi, Orknoyggjum og Ytru Suðuroyggjunum (Hebridunum). Hon er handb...
Føroya Skúlabókagrunnur hevur við hesum verki givið út fyrstu fullfíggjaðu føroysku floruna í litum. Føroysk f...
Bókin viðger føroyskan gróður og plantuvøkstur. Fyrst verður stutt sagt frá um gróðurin, síðani verður plantug...
Bókin viðger vistfrøðina og lívfrøðina hjá soppum, eyðkenni, bólking og vakstrarstøð. Nógvir soppar eru sera v...
Við myndum og á løttum máli verður greitt frá grasi, einari av heimsins týdningarmestu plantum. Bókin hóskar v...
Við myndum og á løttum máli verður greitt frá maðkinum og hansara týdningi í tilveru okkara. Bókin hóskar væl ...
Heimsatlasið byrjar í Føroyum, fyrst við yvirlitskorti og síðan oyggj fyri oyggj, so út á grunnar og havleiðir...
Heimurin 2 er framhald av Heiminum 1 og viðger evnini streym og streymkort, vind og vindmegi, ættirnar, tíðarø...
Bókin viðger hesi høvuðsevni: Jørðina. Fólkið í heiminum. Fólk og samfelag. Evropeiska Samveldið (ES). Sameind...
Krossorðagáturnar eru gjørdar til Heimsatlasið. Høvuðsdenturin er lagdur á leitingina í atlasinum. Bæði lættar...
Svarlisti til Heimurin 8. Krossorð.
Á hesi bókini um hvítabjørnina lesa vit um útsjónd og lív, sansar og sjúkur, um hvølpin og um hvítabjarnir nú ...
Um tann 15 ára gamla Jim, sum, eftir at hann hevði búð 4 ár í Onglandi, í 1833 kom heimaftur til Eldlandið, ha...
Jørðin, ið Jens Petur Gaard týddi, sigur við hugtakandi myndum og greiðum teksti frá stórfingna heimstaði okka...


text:
Ferðaseðlaskipanin - opið bræv til Strandferðsluna
Nú nýggj ferðaseðlaskipan er sett í verk, loyvi eg mær at skriva nøkur orð – kanska okkurt kann nýtast at bøta um? Eg havi frætt, at fundur var í Suðri hósdagin 19. juni 2014, har ferðaseðlaskipanin var eitt mál, umrøtt varð, men eg rokni ikki við at tað verður nøkur kunning frá SSL.
Eg haldi besta skipanin er, at vit keypa ferðaseðlarnar umborð "í kioskini" - eins og við Smyrli. Tí tá er einki bíðirað á rampuni, loyst verður stundisliga og tað er "betryggjandi" fyri nógv, at onkur av manningini er sjónligt millum ferðafólkið. Teir kunnu fyri tað telja á dekkinum, at~vita um vit eru ov nógv.
Nú vit skulu gjalda báðar vegir, gjørdist eitt sindur bíligari at ferðast – og tað er at gleðast um. Men, um ætlanin bert var at tað skuldi verða bíligari, so kundi tað verið gjørt, uttan tó at gera skipanin dupulta. Í hesi dupultu skipan, skal eisini havast í huga, at dupult so nógvir ferðaseðlar skulu prentast. Kanska rullurnar ikki eru tær dýrastu, men tað er so ein eykaútreiðsla í pappíri og prenti.
Ein trupulleiki higartil er, at Ternan hevur ikki tíð at steðga í Nólsoy og tískil má Ternan nú seta ferðina upp, um arbeiðsfólkini ikki skulu møta ov seint til arbeiðis. Verður hetta gjørt, verður sjálvsagt meira brennievnið nýtt og talan verður tí bæði um størri útreiðslur, og eisini um meira dálking. Var møguleiki at keypa ferðaseðil uppi í salongini, kundi hetta verið gjørt meðan siglt varð – bæði um talan er um dupulta skipan ella “gomlu” skipanina, so var ikki neyðugt at seta ferðina upp, ella at broyta ferðatíðirnar.
Er nýggja skipanin sett í verk, tí fólk ferðast við øðrum skipum til Nólsoyar, fyri síðani at sigla ókeypis aftur til Havnar, so eigur at bera til at nýta somu skipan sum umborð á Smyrli: Lat manningini ferðaseðilin, tá ið farið verður í land.
Lat meg bara leggja afturat, at skipanin við Smyrli enn er, at goldið verður bert norður. T.v.s., at tað ber til at sigla ókeypis suður og síðani á annan hátt at fara norður aftur – við tyrlu ella skjóttgangdi báti.
Eitt stórt stig inn í gerandisdagin er, at nú kann rindast við gjaldskorti. Men... Net-sambandið til kortlesaran er ikki nóg gott og tískil gongur ein løta við hesum og tað seinkar sjálvsagt søluni/bíðiraðnum. Eg hugsi mær at hesin trupulleikin varð loystur, um sølan var í salongini, heldur enn á bildekkinum. Tó at netið ikki arbeiðir skjótt, hugsi eg tað er eitt vet skjótari har enn á bildekkinum.
Um nú ferðaseðlarnir vórðu seldir í salongini, har kioskin fyrr var, hevði ein síðuvinningur verið, at onkur av manningini var til staðar millum ferðafólkini. Sum er, er alt ov sjáldan, at manningin er sjónlig, eisini í keðiligum veðrið. Hetta kundi havt við sær, at ferðandi kendu seg tryggari.
Góðu tit í Strandferðsluni. Hendan nýggja skipanin skal kanska “koyrast til”, men fløskuhálsurin verður tann sami, óansæð hvussu væl manningin dugir at nýta nýggju tólini. At standa í bíðirað á rampuni í Nólsoy, ein illveðursdag, er ikki besta byrjanin til arbeiðsdagin.
Tí skjóti eg upp, at tit lata manningina telja tey ferðandi, á dekkinum/rampuni, men flyt ferðaseðlasøluna upp í fyrrverandi kioskina - og, um neyðugt, lat ferðafólkið handa manningini ferðaseðilin, tá ið farið verður í land.
...kanska Strandferðslan sær onkrar møguleikar afturat, um ferðaseðlar verða seldir í “kioskini”, undir liðini á kaffimaskinuni?
Við bestu ynskjum um góða og trygga farleið um Nólsoyarfjørð.
Jákup av Skarði


text:
Orðið.fo hevur sum endamál at veita kristiligt lærutilfar til føroyingar. Heimasíðan verður fyri tað mesta dagført við bíbliutímum tiknir á video, men heimasíðan verður eisini dagførd við greinum, sum eru ætlaðar til uppmuntran og andaliga uppbygging.
Bíbliuundirvísingin, sum verður løgd út á Orðið.fo, kann brúkast á ymsan hátt. Hon er væl egnað at brúka hjá bíbliu- og húsbólkum, men ætlanin við bíbliutímunum er eisini, at hvør einstakur fær møguleikan at kenna Orð Guds betur. Allir bíbliutímarnir eru ætlaðir til íblástur og at stuðla persónliga bíbliulesnaðinum.
Í Ápostlasøguni 2,42 lesa vit, at fyrsta samkoman – saman við bønini, andaliga samfelagnum og breyðbrótingini – helt fast við læru ápostlanna. Vón og bøn okkara er, at Orðið.fo er við til at varðveita hesa læru.


text:
Jógvan Hugo Gardar
07.10.2013 - 01:36
Tíðindi > Uttanlands > Annað
YVIRGANGUR: 92 prosent av øllum yvirgangsatsóknum har fólk doyggja henda í tíggju londum. Tveir triðingar av offrunum fyri yvirgang búgva í Irak, Pakistan ella Afghanistan.
Næstan øll lond í heiminum hava havt onkra yvirgangsatsókn, men álíkavæl eru tað bert nøkur heilt fá har tær flestu atsóknirnar verða framdar. Hetta vísa yvirlit sum byggja á upplýsningar frá millum annað uttanríkisráðnum hjá USA og hagstalsgrunninum Global Terrorism Database (GTD)Hesi tíggju londini eru harðast rakt:1. Pakistan: 1404 atsóknir/1848 deyð2. Irak: 1271 atsóknir/2436 deyð3. Afghanistan: 1023atsóknir/2632 deyð4. India: 557 atsóknir/231 deyð5. Nigeria: 546 atsóknir/1386 deyð6. Teiland: 222 atsóknir/174 deyð7. Jemen: 203 atsóknir/365 deyð8. Somalia: 185 atsóknir/323 deyð9. Filipsoyggjarnar: 141 atsóknir/109 deyð10. Sýrialand: 133 atsóknir/657 deyð84 prosent, ella 5685 yvirgangsatsóknir vóru í hesum tíggju londunum, meðan restin av heiminum varð rakt av 16 prosentum av teimum tilsamans 6771 atsóknunum í 2012.Tá vit hyggja eftir hvussu nógv doyðu av yvirgangi, so lótu 9647 persónar lív, 92 prosent, í teimum tíggju londunum.Og tað eru serliga Irak, Pakistan og Afghanistan sum eru hart rakt. Hagtølini vísa at 55 prosent av atsóknunum, 62 prosent av teimum dripnu og 65 prosent av teimum løstaðu eru úr Irak, Pakistan ella Afghanistan.Her eru nakrar av yvirgangsatsóknunum sum hava verið í ár, har flest fólk eru deyð:22. september: Pakistan. Bumba uttanfyri eina kirkju. 85 deyð.21.-24. september: Kenja, Álop á handilsmiðstøð. Minst 67 deyð.17. september: Nigeria. Ein vegur bleiv stongdur og bilstjórar tiknir av døgum. 143 deyð.10. august: Irak, Bumbir og aðrar atsóknir. 91 deyð.2. juli: Irak: Fimm bumbur í Bagdad. 86 deyð.10. juni: Irak: Fleiri álop. 94 deyð.15.-21. mai: Irak: Fleiri bumbuatsóknir. 449 deyð.23.-26. apríl: Irak: Fleiri atsóknir. 331 deyð.19. mars: Irak: Fleiri bumbustaóknir og skjóting. 98 deyð.21. februar: Sýrialand: Bilbumba brast í Damaskus. 83 deyð.16. februar: Pakistan. Bumba brast í býnum Quetta. 84 deyð.16.-19. januar: Algeria: Álop á gassframleiðsluvirkið í In Amenas. 69 deyð.15. januar: Sýrialand: Rakettir sendar móti studentum í Damaskus. 82 deyð.10. januar: Pakistan: Bumbur brustu í fleiri býum. 126 deyð.--Hagtølini koma frá ársfrágreiðingini hjá amerikanska uttanríkisráðnum fyri 2012, Global Terrorism Database (GTD) og Aftenposten.Mynd: Frá atsóknini í Nairobi í september har minst 67 fólk doyðu.